༄༅། །བླ་མེད་ལུགས་ཀྱི་བསྐྱེད་ཆོག་འགའ་དང་སྦྱར་བའི་རབ་གནས་འབྲིང་པོ་སྟ་གོན་དང་བཅས་པ་བཞུགས་སོ། །

༄༅། །རྡོ་རྗེ་འཛིན་པར་གུས་བཏུད་ནས། །རྟེན་གསུམ་རབ་ཏུ་གནས་པ་ཡི། །ཆོ་ག་འབྲིང་པོ་བྱ་བའི་ཚུལ། །ཁུངས་དང་བཅས་ཏེ་བཤད་ཀྱིས་ཉོན། །དེ་ལ་འདིར་རབ་གནས་ཀྱི་ཆོ་ག་འབྲིང་པོ་རས་བྲིའི་དཀྱིལ་འཁོར་ལ་བརྟེན་པ་ཉིན་གཉིས་མ་བྱ་ཚུལ་བཤད་པར་བྱ་སྟེ། དེ་ཡང་ཀུན་མཁྱེན་ཞབས་ཀྱི་རབ་གནས་ཡན་ལག་བཞི་པའི་འགོར། བླ་མེད་རྒྱུད་ལུང་དཔང་ཐུབ་བཤད་སྲོལ་བརྟེན། །འཇུག་བདེ་མན་ངག་སྦྱོར་བ་ལེགས་པས་ན། །ཡན་ལག་བཞི་ལྡན་ལྷ་དབང་བསྐུར་ཆེད་དུ། །ཆས་ཞོར་མཐའ་གཅིག་འཛིན་པའི་ཞེན་ཡུལ་ཕྲོགས། །ཞེས་དང༌། སྤྱིར་རབ་ཏུ་གནས་པ་ཞེས་བྱ་བ་ནི་ཉན་ཐོས་ཀྱི་ལུགས་དང༌། བྱེ་བྲག་ཐེག་ཆེན་གྱི་མདོ་ལུགས་ཇོ་བོ་ཆེན་པོ་ཨ་ཏི་ཤའི་ཕྱག་བཞེས་འབྲོམ་རྒྱལ་བའི་འབྱུང་གནས་ཀྱིས་རྗེས་སུ་འབྲངས་པ་དང༌། སུ་མ་ཏི་ཀིརྟིས་མཛད་པ་སོགས་དང༌། བྱ་སྤྱོད་ལ་རབ་ཏུ་གནས་པའི་རྒྱུད་ལ་སོགས་པ་དང༌། རྣལ་འབྱོར་གྱི་རྒྱུད་ལ་ལོ་ཙཱ་བ་རིན་ཆེན་བཟང་པོས་སྡོམ་མཛད། དེ་ལྟར་གཏན་ལ་ཕབ་པ་རྗེ་བཙུན་གྲགས་པས་དང༌། བུ་སྟོན་གྱིས་དུས་འཁོར་ལ་དེའི་རྗེས་སུ་འབྲངས་པ་དང༌། བདག་གི་རྗེ་བླ་མས་བདེ་མཆོག་འཁོར་ལོའི་རབ་གནས་དེའི་འགྲོས་སུ་བཤད་པས་རྒྱས་པར་འདོད་པ་དག་ནི་དེས་མགུ་བར་འགྱུར་རོ། །འདིར་སྡོམ་པ་འབྱུང་བ་ལུང༌། དེ་དང་མཐུན་པར་དཔལ་མཻ་ཏྲི་པ་དང༌། ཨ་བྷ་ཡས་རྡོ་རྗེ་ཕྲེང་བ་བཤད་པའི་སྲོལ་ལ་ཞུགས། ཆོ་ག་འབྲིང་དུ་བསྟན་པས་འཇུག་པ་བདེ་བའི་ཕྱིར་མན་ངག དེ་ཡང་ཚིག་གི་སྦྱོར་བའམ་ལག་ལེན་ཕུན་སུམ་ཚོགས་པས་ཡན་ལག་བཞི་དང་ལྡན་པར་བཤད་དོ་ཞེས་གསུངས་པ་ལྟར། ལུང་དང༌། བཤད་པ། མན་ངག སྦྱོར་བ་ལག་ལེན་ཏེ་ཡན་ལག་བཞི་པ་ཞེས་གྲགས་པའི་གཞུང་དང་མཐུན་པར་ཆོ་ག་འབྲིང་པོ་སྟ་དངོས་ཏེ་ཉིན་གཉིས་མའི་དབང་དུ་བྱ་བ་ལ། བདེ་མཆོག་ནི་རྒྱས་འབྲིང་བསྡུས་གསུམ་ཅི་རིགས་པར་གོང་དུ་བཤད་ཟིན་པས་སྨོས་མ་དགོས། འདིར་རང་ལུགས་ཀྱི་བསྐྱེད་ཆོག་བླ་མཆོད། ཚེ་དཔག་མེད། བྲག་དམར། ལྷན་སྐྱེས་སོ་སོར་སྦྱར་ཏེ་ཆོག་ཁྲིགས་སུ་བསྡེབས་པ་ལས། ཐོག་མར་སྟ་གོན་ལ། བཅས་ཤོམ་དང༌། ཆོ་ག་གཉིས་ལས། དང་པོ་ནི། བླ་མཆོད་དང་ལྷན་སྐྱེས་གཉིས་ལ་གཙོ་བུམ་ལས་བུམ་གཟུངས་རྡོར་བཅས་བཀོད། བདག་བསྐྱེད་ལ་མཆོད་པ་མི་དགོས། བུམ་བསྐྱེད་ལ་དགོས། ཚེ་དཔག་མེད་དང་བྲག་དམར་ལ་བདག་བསྐྱེད་མཆོད་པ་དགོས། བུམ་བསྐྱེད་ལས་བུམ་ཙམ་ལས་མེད་པས་མཆོད་པ་མི་དགོས། དེ་བཞི་གང་ལ་སྦྱར་ཀྱང་རྟེན་བསྐྱེད་མཆོད་པ་བརྒྱད་ཚར། གཙོ་བུམ་ལས་བུམ་ཆུ་གཙང་གི་བུམ་པ་དབང་རྫས་ཀྱི་བུམ་པ་བཅས་བུམ་པ་བཞི་འདུ་བྱས། གཞན་ཡང་བགེགས་སྐྲོད་སྐབས་ཀྱི་དབུ་སྒོམ། འཆམས་ཆས། ཐུན་རྫས་གུལ་ཡུངས་རྡོ་དང་བཅས་པ། སྦྱང་ཆས་ཡུངས་ཀར། ཆུ། ཁམ་ཕོར། དཱུརྦའི་སྙིང་པོ་ཅན་གྱི་བ་ལྕིའི་ཆང་བུ། ཟན་ཆང༌། སེང་རས་བཅས་དྲུག་བཞི་ལྡན་དུ་བཀོད། ཉེ་རེ་སྐབས་ཀྱི་མེ་ལོང༌། དྲི་ཆབ་པིར་དང་བཅས་པ། མེ་ཏོག་གི་ཕྲེང་བ། མཆོད་ཡོན་གྱི་དུང་ཆོས་བཅས་སྣོད་གཅིག་ཏུ་བསྒྲིག བསྐོར་བྱའི་མར་མེ། སྤོས་དཀར་མར་དང་སྦྱར་བ་བཅས་སྦྱང་བའི་རིམ་པའོ། །ཁྲུས་ཆས་ལ། ཁྲུས་གཞོང་མེ་ལོང་གདུགས་དང་བཅས་པ། འདག་ཆལ་བདུད་རྩི་ལྔ་དང༌། བ་བྱུང་ལྔ། ཏིལ་མར་སྲན་ཕྱེ། བྱུག་བྱེད་ཀུ་ཤ་དང་དྲུད་བྱེད་དཱུརྦའི་པིར་དང་བཅས་པ། སྐུ་ཕྱི་དང་ན་བཟའ། དག་པའི་རྡོ་རྗེའི་སྤོས་རིང་བུ་དང༌། དགབ་བྱའི་རས་སེར་པོ་བཅས་དེ་ཙམ་གྱིས་ཆོག་གོ །གཉིས་པ་ཆོ་ག་ལ། ཐོག་མར་བླ་མཆོད་ཀྱི་དབང་དུ་བྱས་ན། སྤྱིར་སྒོས་ཀྱི་སྐྱབས་འགྲོ་ནས་བཟུང་བདག་བསྐྱེད་ཀྱི་སྔགས་བཟླས་པའི་མཐར་བུམ་བསྐྱེད་གཞུང་བཞིན་གནང༌། བཟླས་པའི་མཐར་གཟུངས་ཐག་བསྡུ་བ་ནས་ཐུན་སྒྲུབ་ལ་འཇུག དེ་བཞིན་ཚེ་དཔག་མེད་ལ། བརྒྱུད་འདེབས་ནས་བཟུང་བདག་བསྐྱེད་དང༌། ལས་བུམ་གྱི་རྟ་སྔགས་བཟླས་པ་ཡན་གྲུབ་ནས་ཐུན་སྒྲུབ་ལ་འཇུག དྲག་དམར་ལ། བདག་བསྐྱེད་བཟླས་པའི་མཇུག་ནས། ལས་བུམ་སྒྲུབ་པ་ནི། སྭ་བྷ་ཝསལས་བུམ་སྦྱངས། སྟོང་པའི་ངང་ལས། བུམ་པ་བདུད་རྩིའི་མཚོའི་དབུས་སུ་པད་ཉི་ལ། སྐད་ཅིག་གིས་ཁྲོ་བོ་ཡཀྵ་མེ་སྦལ་སྨུག་ནག་གཡས་ཐོ་བ་ཕྱར་ཞིང༌། གཡོན་ཐུགས་ཀར་སྡིག་མཛུབ་མཛད་པ། ཤིན་ཏུ་ཁྲོ་ལ་དཔལ་གྱི་ཆས་ཀྱི་བརྒྱན་ཅིང་གཡོན་བརྐྱང་གིས་བཞུགས་པ། ཐུགས་ཀར་ཉི་མ་ལ་ཧཱུཾ་གི་མཐར་བཟླ་བྱའི་སྔགས་ཀྱིས་བསྐོར་བ་ལས་འོད་ཟེར་འཕྲོ་འདུས་དོན་གཉིས་བྱས་པར་གྱུར། ཨོཾ་བཛྲ་ཡཀྵ་ཧཱུཾ་བརྒྱ་རྩ་བཟླས་པའི་མཐར། ལྷ་འོད་དུ་ཞུ་ནས་བུམ་པའི་ཆུར་གྱུར། ཞེས་བརྗོད་ནས་ཐུན་སྒྲུབ་ལ་འཇུག ལྷན་སྐྱེས་དཔའ་བོ་གཅིག་པ་ལ། བདག་བསྐྱེད་གོང་ནོན་ཇི་ལྟ་བ་ལས། མགོན་པོའི་བླ་བརྒྱུད་ཚབ་ཏུ། སྙན་རྒྱུད་ཡབ་ཀའི་གསོལ་འདེབས་རྡོ་རྗེ་འཆང་ཆེན་རྣལ་འབྱོར་མ་སོགས་བརྗོད་པའི་ཁྱད་པར་ཙམ་མོ། །ཡིག་གེ་བདུན་མ་བཟླས་པའི་མཐར། བུམ་བསྐྱེད་ནི། སྭ་བྷ་ཝས་བུམ་པ་སྦྱངས། སྟོང་པའི་ངང་ལས། ཕྱི་ཡེ་ཤེས་ཀྱི་བུམ་པ་དང་ཐོད་པ་མཚན་ཉིད་ཐམས་ཅད་ཚང་བ། ནང་ཡངས་པའི་འོག་གི་ཆར་བདུད་རྩིའི་རྒྱ་མཚོ། དེའི་དབུས་སུ་སྣ་ཚོགས་པདྨ་དང་ཉི་མའི་དཀྱིལ་འཁོར་གྱི་གདན་ལ། བཅོམ་ལྡན་འདས་དཔལ་འཁོར་ལོ་སྡོམ་པ་ལྷན་ཅིག་སྐྱེས་པ་སོགས་ནས། གཉིས་ཀའང་ཡེ་ཤེས་ཀྱི་མེ་འབར་བའི་དབུས་ན་བཞུགས་པར་གྱུར། ལས་བུམ་དུ་པད་ཉི་ལ་སྐད་ཅིག་གིས་དུམ་སྐྱེས་མ་དམར་མོ་ཞལ་གཅིག་ཕྱག་བཞི་མ་གཡས་གཉིས་ན་གྲི་གུག་དང་ཌ་མ་རུ། གཡོན་གཉིས་ན་ཐོད་པ་དང་ཁ་ཊྭཱཾ་ཀ་འཛིན་པ། སྐྲ་གྲོལ་ཞིང་ཕྱག་རྒྱ་ལྔས་བརྒྱན་པ། ཞབས་གཡས་བརྐྱང་བས་པད་ཉིའི་སྟེང་རོའི་གདན་ལ་བཞུགས་པ། ཐོད་པ་དང་རྡོ་རྗེའི་ཕྲེང་བས་དབུ་ལ་བརྒྱན་པ། མི་མགོ་ལྔ་བཅུའི་དོ་ཤལ་ཅན་སྐུ་དྲག་མོའི་གཟུགས་ཅན་དུ་གྱུར། ལྷ་དེ་དག་གི་སྤྱི་བོར་ཨོཾ། མགྲིན་པར་ཨཱཿསྙིང་གར་ཧཱུཾ། སྙིང་གའི་འོད་ཟེར་གྱི་ལྕགས་ཀྱུས་བསྒོམས་པ་ཇི་ལྟ་བའི་ཡེ་ཤེས་ཀྱི་འཁོར་ལོ་དབང་ལྷ་རིགས་ལྔ་དང་བཅས་པ་ཕེཾ། ཛཿཧཱུཾ་བཾ་ཧོཿདམ་ཚིག་པ་དང་གཉིས་སུ་མེད་པར་གྱུར། དེ་བཞིན་གཤེགས་པ་ཐམས་ཅད་ཀྱིས་བུམ་བསྐྱེད་ཀྱི་ལྷ་ལ་དབང་བསྐུར་དུ་གསོལ་ཞེས་པ་ནས། སྤྱི་བོར་མི་བསྐྱོད་པ། ཡུམ་ལ་རྣམ་པར་སྣང་མཛད་ཀྱིས་དབུ་བརྒྱན་པར་གྱུར། ཨོཾ་ཤྲཱི་ཧེ་རུ་ཀ་ཨརྒྷཾ་ནས་ཤཔྟའི་བར་དང༌། ཨོཾ་ཨཱཿབཛྲ་ཨ་དརྴ་ནས་པརྴེའི་བར་གྱིས་མཆོད། ལྕགས་ཀྱུ་ལྔ་དང་ནས་པཱུ་ཛ་ཁཱ་ཧིའི་བར་གྱིས་བདུད་རྩི་ཕུལ། ལྷ་དང་མི་ཡི་སོགས་ནས་བླ་ན་མེད་པས་མཆོད། བསྟོད་པ་དཔལ་ལྡན་རྡོ་རྗེ་སོགས་ཤློ་ཀ་གཅིག་གིས་བསྟོད། སྔགས་གཟུངས་ཐག་ལ་འཁྲིལ་བ་ལྷའི་ཐུགས་ཀར་ཕོག ཡུམ་གྱི་སྦྱོར་མཚམས་དང་དུམ་སྐྱེས་མའི་བྷ་ག་ནས། བདུད་རྩི་བབས་བུམ་པ་གང་བར་གྱུར། དེ་ནས་ཡིག་གེ་བདུན་མ་དང་ཁཎྜ་རོ་ཧེ་བརྒྱ་རྩ་བཟླས་པའི་མཐར། ལྷ་དེ་དག་འོད་དུ་ཞུ་ནས་བུམ་པའི་ཆུར་གྱུར། དེ་ནས་ཐུན་སྒྲུབ་ལ་འཇུག སྒོམ་ཞྭ་དྲངས་སུམ་བྷ་ནི་ཉི་ཤུ་གཅིག་གིས་ཐུན་རྫས་ལ་སྔགས། ཚོགས་པ་ཡར་བཞེངས། བླ་མ་གྲལ་གྱི་དབུས་སུ་བྱོན། སེམས་ཅན་མ་རིག་པའི་མུན་པ་སོགས་ནས་དེ་རྣམས་ཀྱི་བདུད་གཞོམ་པའི་ཕྱིར་ཞེས་པའི་སྐབས། བླ་མཆོད་ལ། རང་ཉིད་གསང་བའི་བདག་པོ་ཕྱག་ན་རྡོ་རྗེ་ཧཱུཾ་ཀ་རར་གསལ་བའི་སོགས་དང༌། ཚེ་དཔག་མེད་ལ། རང་ཉིད་དབང་ཆེན་རྟ་མཆོག་རོལ་པའི་སྐུར་གསལ་བའི་སོགས་དང༌། དྲག་དམར་ལ། རང་ཉིད་བླ་མ་རིག་འཛིན་ཆེན་པོ་པདྨ་དྲག་པོ་རྩལ་གྱི་སྐུར་གསལ་བའི་སོགས་དང༌། ལྷན་སྐྱེས་ལ། རང་ཉིད་བདེ་མཆོག་ཁམས་གསུམ་རྣམ་རྒྱལ་དུ་གསལ་བའི་མིག་གཡས་པ་སོགས་ནས་མེ་ལྟར་འབར་བར་གྱུར། ཞེས་བརྗོད། དེ་ནས་བགེགས་གཏོར་བཤམ། ཨོཾ་ཨཱཿཧཱུཾ་གིས་བྱིན་གྱིས་བརླབ། ཨ་ཀཱ་རོས་བསྔོས་ནས། གཞུང་སོ་སོའི་བཀའ་བསྒོའི་ཚིག་གི་མཐར། ས་ཡི་ཕྱོགས་འདིར་རྡོ་རྗེ་འཛིན་པ་བདག་གིས་ཞེས་པའི་སྐབས། བླ་མཆོད་ལ། བླ་མ་རིགས་དྲུག་པའི་དཀྱིལ་འཁོར་གྱི་སྒོ་ནས་སོགས་དང༌། ཚེ་དཔག་མེད་ལ། བཅོམ་ལྡན་འདས་མགོན་པོ་ཚེ་དཔག་ཏུ་མེད་པའི་དཀྱིལ་འཁོར་གྱི་སྒོ་ནས་སོགས་དང༌། དྲག་དམར་ལ། བླ་མ་རིག་འཛིན་ཆེན་པོའི་བསྐྱེད་རིམ་གྱི་སྒོ་ནས་སོགས་དང༌། ལྷན་སྐྱེས་ལ། དཔལ་ཧེ་རུ་ཀའི་བསྐྱེད་རིམ་གྱི་སྒོ་ནས། བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་རྣམས་དང་ཁང་བཟང་འདི་ལ་རབ་ཏུ་གནས་པའི་སྟ་གོན་བྱ་ཡིས་སོགས་ནས། མགོ་བོ་ཚལ་པ་བརྒྱར་འགས་པར་གྱུར་ཏ་རེ། སུམྦྷ་ནི་སོགས་དྲག་སྔགས་དང་གུལ་ཡུངས་གྱིས་བསྐྲད་པར་བྱ། དེ་ནས་ལས་གཞུང་སོ་སོའི་སྲུང་འཁོར་བསྒོམས་ནས་མཚམས་བཅད། དེ་དུས་ཁྲུས་གསོལ་སྐབས་བཞེངས་བདེ་བའི་ཕྱིར་ཟླུམ་དཀྱིལ་བྱས་བཞུགས། སྦྱང་ཆས་བཤམས། འཁྱིལ་སྔགས་བདུན་དང་ཧཱུཾ་བདུན་བཟླས་པས་ཡུངས་ཀར་སྔགས་ཞུ་བའམ་སྦྱང་རྫས་ཆབ་བྲན་བ་གང་རུང་བྱ། ཨོཾ་སརྦ་པཱ་པཾ་ད་ཧ་ན་སོགས་བརྗོད་སྐབས་ལས་རྡོར་གྱིས་སྦྱང་བ་ཕྱག་ལེན་ལྟར་བསྐོར། ཡུངས་ཀར་དང་ཆུ་མེར་བསྲེག གཞན་རྣམས་ཀ་ཏོ་ར་ལྟ་བུར་བླུགས་ཏེ་ཚང་བ་དང་སིལ་སྙན་བཅས་ཕྱིར་དོར། དེ་ནས་ཉེ་རེག་དང་མཆོད་པའི་ཕྱག་ལེན་ལྷན་དུ་མཛད། ལས་གཞུང་སོ་སོའི་གཙོ་སྔགས་ལན་གསུམ་བརྗོད་དུས། ལས་རྡོ་གྱིས་ཁྱོར་བ་གཡོན་པ་ཆུ་གཙང་བླུགས། ཙོག་པུར་འདུག་སྟེ་རྟེན་གྱི་ཞལ་སོགས་སུ་བྱབས་པའི་སྟངས་ཀ་བཅས་ཉེ་རེག་བྱ། བླ་མས་རྟེན་གྱི་སྣང་བརྙན་མེ་ལོང་དུ་འཆར་བ་ལ་མཆོད་པ་གསུམ་ཕྱག་ལེན་ལྟར་ཕུལ། འཁྱིལ་སྔགས་བདུན་དང་ཧཱུཾ་བདུན་བརྗོད་དུས། ལས་རྡོར་གྱིས་མར་མེ་གཡས་དང༌། མཆོད་གཡོག་གིས་སྤོས་དཀར་མེར་བསྲེགས་ཏེ་གཡོན་དུ་བསྐོར་བར་བྱ། དེ་ནས་ཁྲུས་གསོལ་ལ་ཚོགས་པ་ཡར་བཞེངས་དབུ་སྒོམ་བཞེས། ཁྲུས་ཁང་གི་མདུན་དུ་འཁོད་པའི་མོས་པ་བཅས། ལས་རྡོར་གྱིས་མེ་ལོང་དུ་གདུགས་ཕུབ་པའམ་དར་གྱི་ལྡིང་གུར་བཅའ་བ་ཐོགས་ཏེ། ཁྲུས་ཀྱི་ཁང་པ་ཤིན་ཏུ་དྲི་ཞིམ་པ་སོགས་ཀྱིས་ཁྲུས་ཁང་བསྐྱེད། ཆུ་གཙང་གི་བུམ་པ་ཐོགས་ཏེ། དེ་བཞིན་གཤེགས་པ་རྣམས་དང་དེ་སྲས་ལ་སོགས་ཀྱི་མཐར་ཚོགས་སིལ་བཅས་ཆུ་གཙང་གིས་བཀྲུ། དེ་ནས་མཆོད་གཡོག་གིས་འདག་ཆལ་གྱི་སྣོད་ཐོགས། རྒྱལ་བའི་སྐུ་ལ་ཉེས་པ་མི་མངའ་ཡང་སོགས་སྔགས་དང་བཅས་པའི་མཐར་ཚོགས་སིལ་བྱ། དེ་སྐབས་ལས་རྡོར་དང་མཆོད་གཡོག་གིས་འདག་ཆལ་རྣམས་རིམ་པར་བྱུག་དྲུད་བཀྲུ་གསུམ་གྱི་ཕྱག་ལེན་ཚང་བར་བྱ། དེས་ཕལ་ཁྲུས་གྲུབ། གཙང་ཁྲུས་ནི། ལས་རྡོར་གྱིས་ལས་བུམ་ཐོགས་ཏེ། རང་གི་སྙིང་ཁང་ནས་འཕྲོས་པའི་འོད་ཟེར་གྱིས་སོགས་ནས། སྐུ་ཕྱིའི་བར་གྱིས་གཙང་ཁྲུས་གྲུབ། དེ་ནས་ན་བཟའ་ཐོགས་ཏེ། སྲབ་འཇམ་ཡངས་པ་ལྷ་ཡི་གོས་སོགས་ཀྱིས་ན་བཟའ་ཕུལ། དེ་ནས་སླར་གདན་ལ་བཞུགས། བླ་མས་དབུ་སྒོམ་བཞེས་པ་ནས་ལས་བུམ་བླ་མའི་ཕྱག་ཏུ་ཕུལ། བླ་མཆོད་ལ། སུམྦྷ་ནིས་བསངས། སྭ་བྷ་ཝས་རབ་ཏུ་གནས་བྱའི་རྟེན་རྣམས་སྦྱངས། སྟོང་པའི་ངང་ལས། རྟེན་གྱི་གོ་སར་སྟོང་པ་ཉིད་ཨེ་ཡིག་གི་རང་བཞིན་སོགས་ནས། རང་གི་སེམས་ཞེས་པ་དོར། ཧཱུཾ་ཡིག་གི་སྤྲུལ་པའི་འབྲས་བུ་རྟེན་རྣམས་བླ་མ་རྡོ་རྗེ་འཆང་སོགས་ནས། སྟེང་གི་ནམ་མཁར་ཕེཾ། ཞེས་ཕྱག་རྒྱ་བཅས་དྲིལ་གསིལ། ཧཱུཾ། འགྲོ་མགོན་ཐུགས་རྗེ་སོགས་ནས་ས་མ་ཡ་ཛཿས་མ་ཡ་སྟྭཾ། ཞེས་བརྗོད་སྤྱན་འདྲེན་པའི་སིལ་སྙན་བྱའོ། །ཚེ་དཔག་མེད་ལ། རྟ་སྔགས་ཀྱིས་བསངས། སྭ་བྷ་ཝས་རྟེན་སྦྱངས། སྟོང་པའི་ངང་ལས། རོལ་མོ་བྱ། ཟླ་གམ་སྨུག་ནག་དཀྱིལ་འཁོར་དུ་སོགས་ནས། མངོན་པར་རོལ་པས་གཤེགས་སུ་གསོལ། ཞེས་པའི་བར་བརྗོད་དེ་བཞག་རོལ་བྱ། དྲག་དམར་ལ། བཛྲ་ཡཀྵས་བསངས། སྭ་བྷ་ཝས་རྟེན་སྦྱངས། སྟོང་པའི་ངང་ལས། རྟེན་རྣམས་རིག་འཛིན་ཆེན་པོ་པདྨ་དྲག་པོ་རྩལ་སོགས་ནས། དངོས་གྲུབ་རྣམ་གཉིས་སྩོལ་ཕྱིར་གཤེགས་སུ་གསོལ། །ཞེས་པའི་བར་བརྗོད་དེ་བཞག་རོལ་བྱ། ལྷན་སྐྱེས་ལ། ཁཎྜ་རོ་ཧེས་བསངས། སྭ་བྷ་ཝས་རྟེན་སྦྱངས། སྟོང་པའི་ངང་ལས། རི་རབ་ཀྱི་སྟེང་དུ་སྣ་ཚོགས་པདྨ་དང་ཉི་མའི་དཀྱིལ་འཁོར་གྱི་གདན་ལ་རྟེན་རྣམས་སྐད་ཅིག་གིས་བཅོམ་ལྡན་འདས་དཔལ་འཁོར་ལོ་སྡོམ་པ་སོགས་ནས། གཉིས་ཀའང་ཡེ་ཤེས་ཀྱི་མེ་འབར་བའི་དབུས་ན་བཞུགས་པའི་སྤྱི་བོར་ཨོཾ། མགྲིན་པར་ཨཱཿསྙིང་གར་ཧཱུཾ། ཡབ་ཀྱི་སྙིང་གར་ཨོཾ་ཧཿདཔྲལ་བར་ན་མ་ཧི་སོགས་ནས་ཡན་ལག་ཐམས་ཅད་ལ་ཕཊ་ཧཾ། ཡུམ་གྱི་ལྟེ་བར་ཨོཾ་བཾ་སོགས་ནས་ཡན་ལག་ཐམས་ཅད་ལ་ཕཊ་ཕཊ། འབར་བའི་ཕྱག་རྒྱ་བཅས་ཕེཾ་ཕེཾ་ཕེཾ། གུ་རུ་ཤྲཱི་བཛྲ་སོགས་སྤྱན་དྲངས་པའི་སྔགས་བརྗོད་དེ་སིལ་སྙན་བྱ། དེ་ནས་ལས་གཞུང་གང་ལ་བརྟེན་ཀྱང་བར་དེར་ཡན་ལག་བཞི་པའི་གཞུང་ལས་བྱུང་བ་ལྟར། རང་གི་སྙིང་ཁ་ནས་སྤྲོས་པའི་འོད་ཟེར་གྱིས་རབ་ཏུ་གནས་པར་བྱ་བའི་ཡེ་ཤེས་སེམས་དཔའ་དང༌། སངས་རྒྱས་དང་བྱང་ཆུབ་སེམས་དཔའ་ལ་སོགས་པ་ལྷ་རྣམས་མདུན་གྱི་ནམ་མཁར་བཛྲ་ས་མཱ་ཛཿ ཞེས་བརྗོད་དེ་ཕྱག་རྒྱ་བཅས་སྤྱན་དྲངས། དེ་ནས། ཡེ་ཤེས་ཕྱིར་འབྲང་གི་བགེགས་རྣམས་ཕྱིར་དེང་ཤིག་ཅེས་སུམ་བྷ་ནི་སིལ་སྙན་བཅས་ཡུངས་ཐུན་གྱིས་བྲབས་ཏེ་བསྐྲད་པར་བྱའོ། །སྐབས་འདིར་གཞུང་ལས། ཉེར་སྤྱོད་ལྔ་ཡིས་ཡང་དག་མཆོད། ཅེས་གསུངས་པས། ཆོ་ག་འབྲིང་པོའི་ལུགས་ལ་ནམ་མཁའ་མཆོད་པ་བསྡུས་པ་ཞིག་ཕུལ་དགོས་ཏེ། ཨོཾ་ཨཱཿབཛྲ་པུཥྤེ་ཧུཾ་ཧཱུཾ་ཕཊ་སོགས་ཀྱི་མཐར་སིལ་སྙན་བྱ། དེང་སང་ཕལ་ཆེར་གྱི་རིགས་པས་མི་དཔྱད་པར་དངོས་གཞི་ལས་རིགས་འགྲེས་ནས་མཆོད་པ་འདི་མི་ཕུལ་བའང༌། མང་དུ་མཐོང་སྟེ་དེ་མ་དག་རྒྱུན་འབྱམས་སུ་སྣང་ངོ༌། །དེ་ནས་ས་མ་ཡ་སྟྭཾ། ས་མ་ཡ་ཧོཿ ཞེས་ཕྱག་རྒྱ་བཅས་ལན་གསུམ་གྱི་མཐར། དམ་ཚིག་པ་དང་གཉིས་སུ་མེད་པར་གྱུར། ཞེས་བརྗོད་དེ་རྟེན་དང་ཡེ་ཤེས་པ་བསྲེ་བར་བྱའོ། །དེ་ནས་རྟེན་བསྐྱེད་མཆོད་པ་ནི། དམིགས་བསལ་བླ་མཆོད་ལ། ཨོཾ་གུ་རུ་སརྦ་ཏ་ཐཱ་ག་ཏ་པྲ་ཝར་སད་ཀར་མཧཱ་ཨརྒྷཾ་པྲ་ཏིཙྪ་ཧཱུཾ་སྭཱཧཱ། དེ་བཞིན་དུ། མཧཱ་པཱ་དྱཾ༴ཨོཾ་གུ་རུ་སརྦ་ཏ་ཐཱ་ག་ཏ་ཨཉྩ་མཱ་ནན་པྲ་ཏིཙྪ་ཧཱུཾ་སྭཱ་ཧཱ། ཞེས་དང༌། སྤྱིར་བཏང་རྣམས་ལ། ཨོཾ་སརྦ་ཏ་ཐཱ་ག་ཏ་ཨརྒྷཾ་དང༌། དེ་བཞིན་པཱ་དྱཾ། ཨཉྩ་མཱ་ནན་པྲ་ཏི་ཙྪ་ཧཱུཾ་སྭཱ་ཧཱ། དེ་ནས་ཨོཾ་ཨཱཿབཛྲ་པུཥྤེ་ཧུཾ་ཧཱུཾ་ཕཊ་སོགས་ཀྱི་མཐར་སིལ་སྙན་དང་བཅས་ཕྱི་མཆོད། ཨོཾ་ཨཱཿབཛྲ་རཱུ་པ་སོགས་ནས་པརྴེ་ཧུཾ་ཧཱུཾ་ཕཊ་ཀྱིས་ནང་མཆོད་དང༌། ལྕགས་ཀྱུ་ལྔ་དང་སོགས་ཀྱིས་གསང་མཆོད་དང༌། མཛེས་མ་འདི་དག་སོགས་ཀྱིས་དེ་ཁོ་ནའི་མཆོད་པའོ། །དེ་ནས་སྤོས་རིང་ཐོགས་ཏེ། ལྕེ་ཧཱུཾ་ལས་རྡོ་རྗེར། དྲིལ་གསིལ་བཅས། དག་པའི་རྡོ་རྗེ་བཅོམ་ལྡན་འདས། །རིག་པའི་རྒྱལ་པོར་ཕྱག་འཚལ་བསྟོད། །རྡོ་རྗེ་འཛིན་པ་བདག་གིས་ནི། །ཇི་ལྟར་ནུས་པའི་ངེས་སྤྱོད་ཀྱིས། །རིག་པའི་རྒྱལ་པོས་རྟེན་འདི་རྣམས། །མཆན་འདི་ལ་ལྷ་སོ་སོའི་མཚན་འཛུགས་པར་སྣང་ཡང་རིག་པའི་རྒྱལ་པོ་ལྷར་གོ་བས་མཚན་འཛུག་དུས་བྱེད་པོ་མི་གསལ་བས་འདི་ལྟར་རུང་ངོ་སྙམ་མོ། སང་ནི་རབ་གནས་བགྱི་བར་འཚལ། །སློབ་མ་རྣམས་ལ་བརྩེ་ཕྱིར་དང༌། །ཁྱེད་རྣམས་ལ་ཡང་མཆོད་པའི་ཕྱིར། །བཅོམ་ལྡན་འདས་ལ་གུས་བདག་ལ། །རྗེས་སུ་གནང་བར་མཛད་པར་རིགས། །སངས་རྒྱས་རྣམས་ནི་དགོངས་སུ་གསོལ། །བྱང་ཆུབ་སེམས་དཔའ་དགྲ་བཅོམ་དང༌། །གང་ཡང་གསང་སྔགས་ལྷ་རྣམས་དང༌། །འཇིག་རྟེན་སྐྱོང་བའི་ལྷ་ཚོགས་ནི། །རྫོགས་སངས་རྒྱས་ཀྱི་བསྟན་པ་ལ། །དགའ་དང་རྡོ་རྗེའི་སྤྱན་མངའ་བ། །བདག་དང་སློབ་མ་བཅས་པ་ལ། །ཐུགས་བརྩེས་ཉེ་བར་བཟུང་ནས་སུ། །ཐུགས་རྗེ་ལྡན་རྣམས་རབ་གནས་མཛོད། །ཅེས་ལན་གསུམ་གྱིས་སྙན་གསན་ཕབ། དེ་ནས་ནམ་མཁར་བཏེག་པའི་ཕྱག་རྒྱ་བཅས། ཨོཾ་བཛྲ་པུ་ཎ་རཱ་ག་མ་ནཱ་ཡ་མུཿཞེས་བཏེག ཡེ་ཤེས་པ་དེ་ནས་གཤེགས་ཏེ་སྟེང་གི་ནམ་མཁར་བྱོན་པར་གྱུར། ཞེས་བརྗོད། རྟེན་དམ་ཚིག་པ་དེ་ལ་ཧཱུཾ་བྷྲཱུཾ་ཤྲཱི་ཞེས་བརྗོད་ནས་རྟེན་དག་པར་བྱའོ། །དེང་སང་ཕལ་ཆེར་འདི་ནས་ཤར་གྱིས་གྲོལ་བར་སྣང་ཡང༌། བདག་བསྐྱེད་ཀྱི་བསྡུ་རིམ་སོགས་མཇུག་སྡུད་ངེས་པར་དགོས་སོ། །དེ་ནི་ཉིན་དང་པོ་སྟ་གོན་གྱི་ཆོ་གའོ།། ༈ །།ད་ནི་དངོས་གཞི་ཉིན་གཉིས་བ་ལ། བཅས་དངོས་གཉིས་ལས། དང་པོ་ནི། རང་གཞུང་གང་ཡིན་གྱི་གཏོར་མ་དང་མཆོད་པ་ཕྱག་ལེན་ལྟར་བཀོད་པ་གཞིར་བཅས། དེའི་ཁར་མངའ་དབུལ་གྱི་མཆོད་པ་བརྒྱད་ཚར། གསང་བདག་གི་དྲུག་ཚར། ཆོས་སྐྱོང་མགོན་པོ་དང་གཞི་བདག་གི་གཏོར་མ། མངའ་དབུལ་གྱི་སྤྱན་དབྱེའི་རྫས་དང་ན་བཟའ། མངའ་དབུལ་དང་རྫས་བརྒྱད་ཀྱི་ཙཀླི། རྒྱས་པའི་སྦྱིན་སྲེག་གི་རྫས་དང་མཆོད་རྫས། ལྷ་རྟེན་མེ་ཏོག་གི་ཚོམ་བུ་རིགས་ལྔས་བརྒྱན་པ། རྒྱས་པའི་ཐབ་ཁུང་དང་འོ་ཐུག་གི་སྣོད་རྫ་མ་ཚོན་ཅན། གཞན་ཡང་བགེགས་གཏོར་སྦྱང་ཆས་ཉེ་རེག་ཁྲུས་ཆས་རྣམས་སྟ་གོན་དང་འདྲ། སྡིག་སྲེག་གི་སྡིག་གཟུགས་དང་ཁྲོ་བོ་ཟ་བྱེད་སོགས་འདུ་བྱས། དེའི་ཁར་དམིགས་བསལ་དབང་རྫས་གཞུང་སོ་སོའི་དབང་ཆོག་ལྟར་བཀོད་པ་ལས། བླ་མཆོད་དང་ལྷན་སྐྱེས་ལ། མེ་ཏོག་གི་ཕྲེང་བ་གཉིས་རེ། བུམ་པ། ཅོད་པན། རྡོ་རྗེ། དྲིལ་བུ། རྡོར་དྲིལ་སྦྲག་མ་སྟེ་རིགས་པའི་དབང་ལྔ་དང༌། དེའི་ཁར་བླ་མཆོད་ལ་ཁྲི་གདུགས་ལྷན་སྐྱེས་ལ་མི་དགོས། གསང་དབང་གི་བདུད་རྩི། ཤེར་དབང་གི་རིག་ཙཀ་བཅས་སྣོད་གཅིག་ཏུ་བསྒྲིགས་ཏེ་འདེགས་ཁྲིའི་ཁར་འཇོག ཚེ་དཔག་མེད་ལ། ཚེ་གཏོར། ཚེ་ཆང༌། ཚེ་བུམ། ཚེ་འབྲང༌། ཚེ་རིལ། ཚེ་མདའ། ཚེ་མདུད་བཅས་རྒྱུན་གྱི་ཕྱག་ལེན་ལྟར་བསྒྲིག དྲག་དམར་ལ། སྐུ་རྟེན་གཏོར་མ་ཙཀླི་ཅན། གསུང་རྟེན་ཐོད་པ་བདུད་རྩིས་བཀང་བ། ཐུགས་རྟེན་རྡོ་རྗེ་རྩེ་དགུ་པ། ཡོན་ཏན་གྱི་བུམ་པ་ཐོད་ཕྲེང་རིགས་ལྔའི་ཙཀླི་ཅན། ཕྲིན་ལས་ཀྱི་རྟེན་དུ་ཕུར་པ། ཉའི་སྡེ་བརྒྱད་ཀྱི་གཏོར་མ་མཆོད་པའི་གྲལ་དུ་བཀོད། ལས་བུམ་ཡཀྵའི་ཙཀླི་ཅན་བཅས་འཇོག གཞན་ཡང་ཆོ་གའི་ཆས་རྔ་རོལ་འབིར་སིལ་དུང་ཆོས་ཐོད་གཟུགས་རྡོར་དྲིལ་རིགས་ལྔ་དར་དཔྱངས་སོགས་གང་ལ་གང་དགོས་སྐབས་ཐོབ་བཞིན་འདུ་བྱའོ། །གཉིས་པ་ཆོ་ག་དངོས་ལ། སྤྱིར་བཏང་བླ་མཆོད་ལྷན་སྐྱེས་སོགས་གང་ལ་བརྟེན་ཀྱང་བདག་མདུན་བུམ་གསུམ་དབང་ཆོག་དང་བཅས་པ་སྔོན་དུ་འགྲོ་དགོས་པ་གཞིར་བཅས། དམིགས་བསལ། དྲག་དམར་ལ། བདག་བསྐྱེད་བཟླས་པའི་མཐར་ལས་བུམ་སྟ་གོན་བཞིན་སྒྲུབ། དེ་ནས་མདུན་བསྐྱེད་སྒྲུབ་ཆོག་བཞིན་ཚོགས་དང་དབང་ཆོག་བསྒྲལ་ལས་དང་བཅས་པ་ཡན་གྲུབ་པར་བྱས། ལྷན་སྐྱེས་ལ། བདག་བསྐྱེད་བཟླས་པའི་མཐར། མདུན་བསྐྱེད་ནི། སྭ་བྷ་ཝས་ཕྱི་དཀྱིལ་ལམ་ཚོམ་བུ་སྦྱངས། སྟོང་པའི་ངང་ལས། རི་རབ་ཀྱི་སྟེང་དུ་སྣ་ཚོགས་པདྨ་དང་ཉི་མའི་དཀྱིལ་འཁོར་གྱི་གདན་ལ་བཅོམ་ལྡན་འདས་དཔལ་འཁོར་ལོ་སྡོམ་པ་སོགས་ནས། གཉིས་ཀའང་ཡེ་ཤེས་ཀྱི་མེ་འབར་བའི་དབུས་ན་བཞུགས་པའི་སྤྱི་བོར་ཨོཾ་སོགས་ནས་ཡན་ལག་ཐམས་ཅད་ལ་ཕཊ་ཕཊ། ཅེས་པའི་བར་དང༌། དེ་ནས་སྙིང་གའི་འོད་ཀྱི་ལྕགས་ཀྱུས་བསྒོམས་པ་ཇི་ལྟ་བའི་སོགས་ནས། དབུ་བརྒྱན་པར་གྱུར་གྱི་བར་བུམ་བསྐྱེད་བཞིན་ནོ། །མཆོད་པ་ཨོཾ་ཤྲཱི་ཧེ་རུ་ཀ་ཨརྒྷཾ་དང་པཱ་དྱཾ་སྔོན་དུ་བཏང་ནས། དཀྱིལ་འཁོར་ཀུན་ཏུ་སོགས་ཕྱི་མཆོད། རྒྱལ་བ་ཀུན་གྱི་སོགས་ནང་མཆོད། ལྕགས་ཀྱུ་ལྔ་དང་སོགས་གསང་མཆོད། ལས་ཀྱི་ཕྱག་རྒྱ་སོགས་དེ་ཁོ་ནའི་མཆོད་པའོ། །ཁྱོད་ནི་རྣལ་འབྱོར་མས་བསྟོད་པར་བྱ། དེ་ནས་བུམ་བསྐྱེད་སྟ་གོན་བཞིན་གནང༌། བདག་འཇུག་ནི། ཁྲུས་དང་བགེགས་གཏོར་མཎྜལ་སྔོན་དུ་བཏང་ནས། ཨོཾ་ཨཱ་ཁཾ་བཱི་ར་ཧཱུཾ་གིས་མེ་ཏོག་བླང༌། མཚོན་བྱེད་དཀྱིལ་འཁོར་དུ་བཞུགས་པར་གྱུར། ཞེས་བརྗོད། དྲིལ་སིལ་འཐུ། དཀྱིལ་འཁོར་གྱི་གཙོ་བོའི་ཐུགས་ཀའི་འོད་ཀྱིས་ཕྱོགས་བཅུའི་སངས་རྒྱས་རྣམས་ཀྱི་ཡེ་ཤེས་ཆེན་པོ་བསྐུལ་བས་དེ་དག་འོད་ཟེར་གྱི་རྣམ་པས་རང་གི་ལུས་ལ་ཐིམ་པར་གྱུར། སིལ་སྙན་བཅས། ཨོཾ་ཨ་བེ་ཤ་སྟམྦྷ་ཡ་ར་ར་རཱ་རཱ་ཙ་ལ་ཡ་ཙ་ལ་ཡ་ཧཱུཾ་ཨ་ཧཾ་ཛྷེཾཿཞེས་བརྗོད། པཱུ་ཛ་ཧོཿཞེས་མེ་ཏོག་འཐོར། རྡོ་རྗེ་སྤྱི་བོ་བཞག་པྲ་ཏི་གྲི་ཧྣ་སྟྭཾ་མི་མཱཾ་མཧཱ་བ་ལ། གང་ལ་ཕོག་པའི་ལྷས་སྤྱི་བོར་བཅིངས་པར་གྱུར། དཀྱིལ་འཁོར་གྱི་གཙོ་བོའི་སྙིང་ག་ནས་འཕྲོས་པའི་འོད་ཀྱིས་གདན་གསུམ་ཚང་བའི་དབང་གི་ལྷ་ཚོགས་སྤྱན་དྲངས། ཨོཾ་ཨཱཿབཛྲ་པུཥྤེ་ནས་ནཻ་ཝི་དྱ་ཧུཾ་ཧཱུཾ་ཕཊ། རྡོ་རྗེ་ཅན་གྱི་སངས་རྒྱས་ལ། །འགྲོ་བ་སྐྱོབ་པའི་ཆེད་དུ་དབང༌། །ཡོན་ཏན་འབྱུང་གནས་ཇི་ལྟར་སྩལ། །དེ་ལྟར་བདག་ལ་སྩལ་དུ་གསོལ། །ལན་གསུམ། དེ་བཞིན་གཤེགས་པ་རྣམས་རང་ཉིད་ཤེས་རབ་དང་སྙོམས་པར་ཞུགས་པའི་སྙིང་གའི་འོད་ཀྱིས་བདག་ཉིད་ལྷར་གསལ་བ་ནས་ཞུགས་ཆགས་པ་ཆེན་པོར་ཞུ་བ། རྡོ་རྗེའི་ལམ་ནས་ལྷ་མོའི་པདྨར་གནས་པ་ལ། སླར་སངས་རྒྱས་རྣམས་རྣམ་སྣང་གི་སྒོ་ནས་ཞུགས། ཞུ་བའི་ཁུ་བས་རྡོ་རྗེའི་ལམ་ནས་པདྨར་གནས་པ་དེ་དག་ལ་དབང་བསྐུར། དེ་ནས་པདྨ་ལས་དཀྱིལ་འཁོར་གྱི་ལྷའི་རྣམ་པ་སྔ་མ་ལྟ་བུར་གྱུར་པ་ཕྱིར་འཐོན་ཏེ་དཀྱིལ་འཁོར་ལ་འཁོད་པར་གྱུར། ཞེས་བརྗོད། ནམ་མཁའ་གང་བའི་དེ་བཞིན་གཤེགས་པ་རིག་མ་དང་བཅས་པ་རྣམས་ཀྱིས་བདུད་རྩིས་གང་བའི་རིན་པོ་ཆེའི་བུམ་པ་དཀར་པོ་ཕྱག་གིས་བཟུང༌། གདུགས་དང་རྒྱལ་མཚན་བ་དན་དང་གར་དང་གླུ་དང་རོལ་མོའི་སྒྲ་དང་མེ་ཏོག་དང་གུར་ཀུམ་ལ་སོགས་པའི་ཆར་འབེབས་བཞིན་པས་དབང་བསྐུར། གཟུགས་རྡོ་རྗེ་མ་ལ་སོགས་པ་རྣམས་ཀྱིས། བཀྲ་ཤིས་གང་ཞིག་སེམས་ཅན་ཀུན་གྱི་སྙིང་ལ་གནས། །ཀུན་གྱི་བདག་ཉིད་རིགས་ཀུན་གྱི་ནི་བདག་པོ་མཆོག །སེམས་ཅན་མ་ལུས་སྐྱེད་བྱེད་བདེ་བ་ཆེན་པོ་སྟེ། །དེ་ནི་དེང་ཁྱེད་དབང་བསྐུར་མཆོག་ལ་གནས་པའི་བཀྲ་ཤིས་ཤོག དུང་ཆོས་འཐུ། ཇི་ལྟར་བལྟམས་པ་སྔགས་དང་བཅས་པའི་མཐར། ཨོཾ་བཛྲ་ཨུ་ད་ཀ་ཨ་བྷི་ཥིཉྩ་ཧཱུཾ། ཞེས་བརྗོད། ཅོད་པན་དར་དཔྱངས་བཅིངས་བར་མོས་ཏེ། ཨོཾ་རཏྣ་ཨཾ། རིགས་ལྔའི་ཕྱག་རྒྱ་སྤྱི་བོར་གཏུགས་ཏེ། ཨོཾ་ཧཱུཾ་ཏྲཾ་ཧྲཱི་ཨཿཞེས་བརྗོད། རྡོ་རྗེ་ལན་ཚུལ་བཅས། སངས་རྒྱས་ཀུན་གྱི་རྡོ་རྗེའི་དབང་སོགས་བརྗོད། དྲིལ་བུ་ལེན་ཚུལ་གྱིས་གསིལ། །ཨོཾ་བཛྲ་ཨདྷི་པ་ཏི་སྟྭཾ། ཨ་བྷི་ཥིཉྩ་མི། ཏིཥྛ་བཛྲ་ས་མ་ཡ་སྟྭཾ། ལྷས་མིང་བཏགས་པར་བསམ་སྟེ་རྡོར་དྲིལ་སྤྱི་བོར་གསིལ། ཨོཾ་བཛྲ་སཏྭ་ཏྲཾ་ཨ་བྷི་ཥིཉྩ་མི། བཛྲ་ན་མ་ཨ་བྷི་ཥེ་ཀ ཞེས་བརྗོད། རང་ཉིད་རྡོ་རྗེ་འཆང་རིགས་ཀྱི་བདག་པོ་ཡེ་ཤེས་ཀྱི་ཕྱག་རྒྱས་འཁྱུད་པར་གྱུར། སླར་ཡང༌། ནམ་མཁའ་གང་བའི་དེ་བཞིན་གཤེགས་པ་རིག་མ་དང་བཅས་པ་ཞེས་པ་ནས་ཨུ་ད་ཀ་ཨ་བྷི་ཥིཉྩ་ཧཱུཾ་གི་བར་སྔར་བཞིན་ཁྲུས་བྱས། རིགས་ཀྱི་བདག་པོ་རྡོ་རྗེ་སེམས་དཔས་དབུ་བརྒྱན། དབང་ལྷ་རྣམས་རང་ལ་ཡེ་ཤེས་སེམས་དཔའི་ཚུལ་དུ་ཞུགས། ཨོཾ་སུ་པྲ་ཏིཥྛ་བཛྲ་ཡེ་སྭཱཧཱ། ཞེས་བུམ་དབང་ངོ༌། །བདུད་རྩི་ཐོགས། འཁོར་ལོའི་དབང་ཕྱུག་ཡབ་ཡུམ་སྙོམས་པར་ཞུ། སྙིང་གའི་ས་བོན་གྱི་འོད་ཟེར་གྱིས་དེ་བཞིན་གཤེགས་པ་རྣམས་སྤྱན་དྲངས། རྣམ་སྣང་གི་སྒོ་ནས་ཞུགས་པ་བདེ་བ་ཆེན་པོ་ཉམས་སུ་མྱོང་བས་བྱང་ཆུབ་ཀྱི་སེམས་སུ་སྤྲོས་པ་རང་ལ་སྦྱིན་པར་མོས་ཏེ། ཨ་ཧོ་མཧཱ་སུ་ཁ་ཞེས་མྱང༌། གསང་དབང་ངོ༌། འཁོར་ལོའི་དབང་ཕྱུག་དེས་ལྷ་མོ་གཏད། དེ་དང་སྙོམས་པར་ཞུགས་པས་ལྷན་ཅིག་སྐྱེས་པའི་དགའ་བ་མངོན་དུ་མཛད། ཤེར་དབང་ངོ༌། དེས་བག་ཆག་སྦྱངས་པས་ཁ་སྦྱོར་ཡན་ལག་བདུན་ལྡན་གྱི་རྡོ་རྗེ་འཆང་དུ་རྫོགས་པར་གྱུར། དབང་གོང་མའོ། དེ་ནས་གཙོ་བོས་ཇི་ལྟར་སོགས་ལན་གསུམ་དང༌། གཏང་རག་གི་མཎྜལ་ཕུལ་བས་གྲུབ་བོ། །དེ་ནས་རབ་གནས་ལ། ཐུན་སྒྲུབ། བགེགས་སྐྲོད། སྦྱང་བ། ཉེ་རེག སྤོས་དཀར་བདུག་པ་རྣམས་སྟ་གོན་བཞིན་ལས། འདིར་དམིགས་བསལ་སྡིག་སྲེག་ནི། རྐང་མཐིལ་གཉིས་སུ་ཡཾ་ལས་རླུང་གི་དཀྱིལ་འཁོར། ལྟེ་བར་གཏུམ་མོ་ཡེ་ཤེས་ཀྱི་མེ། སྙིང་གར་སྡིག་པའི་ས་བོན་པཾ་ནག་པོ་ལ་ལུས་ངག་ཡིད་ཀྱི་སྡིག་སྒྲིབ་ཐམས་ཅད་འདུས་ཏེ་ཡོད་པ། རླུང་གཡོས། ལྟེ་བའི་གཏུམ་མོ་ཡེ་ཤེས་ཀྱི་མེ་འབར་བས་སྙིང་གའི་པཾ་དེ་སྡིག་པ་རྭ་ཅན་གྱི་རྣམ་པར་སྣ་སྒོ་ནས་འཐོན་མདུན་གྱི་ཏིལ་ལ་ཐིམ་པར་གྱུར། དེ་སྐབས་ལས་རྡོར་གྱིས་སྡིག་གཟུགས་བླངས་ཏེ་ཚོགས་པ་དང་ཡོན་བདག་ཐམས་ཅད་ཀྱི་མདུན་དུ་སོང་ནས། སོ་སོའི་སྣ་བུག་གཡོན་སྲིན་ལ་གིས་བསུབ། སྣ་བུག་གཡས་ནས་རླུང་རོ་འབུད་དེ་སྡིག་སྒྲིབ་ཏི་ལམ་ལ་ཐིམ་པར་བསམ། དེ་ནས་ལས་སྔགས་ཀྱིས་མེ་ཆུ་བསངས། མེ་ནང་དུ་ཁྲོ་བོ་ཟ་བྱེད་རྡོ་རྗེ་མཁའ་འགྲོ་རྡོ་རྗེ་དང་དྲིལ་བུ་འཛིན་པ་ཞལ་ཤིན་ཏུ་གདངས་པར་གྱུར། བླ་མས་རྡོར་དྲིལ་བཅས་ཕྱག་རྒྱ་པད་ཀོར་གྱི་མཐར་མཐེབ་མཛུབ་ཀྱིས་སྡིག་པའི་གཟུགས་བཅད་ནས། གཡས་སུ་བཤམས་པའི་མེ་ཡེ་ཤེས་ཀྱི་མེ་དང༌། གཡོན་གྱི་ཆུ་ཆོས་ཉིད་ཀྱི་རྒྱ་མཚོར་དམིགས་ཏེ། ཨོཾ་ཌཱཀ་ཁ་ཁ་ཁཱ་ཧི་ཁཱ་ཧི་སརྦ་པ་པཾ་ད་ཧ་ན་བྷས་སྨིན་ཀུ་རུ་སྭཱཧཱ། ཞེས་སྲེག་བླུགས་ལན་གསུམ་གྱི་མཐར་ཆུ་མེར་བླུགས་ཏེ་དབྱིངས་ཡེ་གཉིས་མེད་དུ་བསྲེ་བའི་དྲན་འཛིན་དང་བཅས་སིལ་སྙན་བྱའོ། །དེ་ནས་གཙོག་ཁྲུས། གཙང་ཁྲུས། རྟེན་བསྐྱེད། སྤྱན་འདྲེན། ཕྱིར་འབྲང་བསྐྲད་པ་ཡན་སྟ་གོན་ཇི་ལྟར་བར་བྱས་ཏེ། ཕྱིར་འབྲང་བསྐྲད་ཟིན་མ་ཐག་དེ་ནས། སྟ་གོན་གྱི་དུས་ནམ་མཁར་བཏེག་པའི་ཡེ་ཤེས་ཀྱི་འཁོར་ལོ་དང་གཉིས་སུ་མེད་པར་གྱུར། ཅེས་བརྗོད། དེ་ནས་ནམ་མཁའ་མཆོད་པ་སྟ་གོན་གྱི་རྟེན་བསྐྱེད་མཆོད་པ་དང་འདྲ་སྟེ། དམིགས་བསལ་བླ་མཆོད་ལ། ཨོཾ་གུ་རུ་སརྦ་ཏ་ཐཱ་ག་ཏ་པྲ་ཝ་ར་སད་ཀ་ར་མཧཱ་སད་ཀ་ར་མཧཱ་ཨརྒྷཾ་སོགས་དང༌། སྤྱིར་བཏང་ཨོཾ་སརྦ་ཏ་ཐཱ་ག་ཏ་ཨརྒྷཾ། པཱ་དྱཾ། ཨཉྩ་མཱ་ནན་པྲ་ཏི་ཙྪ་ཧཱུཾ་སྭཱཧཱ། དེ་ནས་ཨོཾ་ཨཱཿབཛྲ་པུཥྤེ་སོགས་ཀྱི་མཐར་སིལ་སྙན་དང༌། ཨོཾ་ཨཱཿབཛྲ་རཱུ་པ་སོགས་ནས་པརྴེ་ཧཱུཾ་ཧཱུཾ་ཕཊ། ལྕགས་ཀྱུ་ལྔ་དང་སོགས་དང༌། མཛེས་མ་འདི་དག་སོགས་ཀྱི་མཐར། བསྟོད་པ་ནི། བླ་མཆོད་ལ། གང་གི་དྲིན་གྱིས་སོགས་ཤློ་ཀ་གཅིག་དང༌། ཚེ་དཔག་མེད་ལ། འཇིག་རྟེན་འདྲེན་པའི་སོགས་དང༌། དྲག་དམར་ལ། གཟུགས་ཀྱི་ཞུད་དང་སོགས་དང༌། ལྷན་སྐྱེས་ལ། དཔལ་ལྡན་རྡོ་རྗེ་སོགས་ཤློ་ཀ་གཅིག་གིས་བསྟོད། དེ་ནས་སྤོས་རེང་བུ་ཐོགས་ཏེ། ལྕེ་ཧཱུཾ་ལས་རྡོ་རྗེར་གྱུར། ཅེས་བརྗོད་དེ་དྲིལ་གསིལ་བཅས། དག་པའི་རྡོ་རྗེ་བཅོམ་ལྡན་འདས། །རིག་པའི་རྒྱལ་པོར་ཕྱག་འཚལ་བསྟོད། །མགོན་པོ་ཐུགས་རྗེ་ཆེ་བདག་ཉིད། །རྡོ་རྗེ་འཛིན་པ་བདག་གིས་ནི། །ཇི་ལྟར་ནུས་པའི་ངེས་སྤྱོད་ཀྱིས། །རིག་པའི་རྒྱལ་པོས་རྟེན་འདི་རྣམས། །འགྲོ་ལ་ཕན་ཕྱིར་རབ་གནས་བགྱི། །ཐམས་ཅད་འདིར་ནི་རབ་ཞུགས་ནས། །ཐུགས་རྗེ་ཉེ་བར་གཟུང་ནས་སུ། །ཐུགས་རྗེ་ལྡན་རྣམས་རབ་གནས་མཛོད། །ཅེས་ལན་གསུམ་བརྗོད་དེ་སྙན་གསན་ཕབ་ནས་སྤོས་བསྡུ། དེ་ནས་དམ་ཡེ་བསྲེ་བ་ནི། བླ་མཆོད་ལ། བཛྲ་ཨངྐུ་ཤ་ཛཿསོགས་ནས་བཛྲ་ཨ་བེ་ཤ་ཡ་ཧོཿརྟེན་གྱི་དམ་ཚིག་གི་འཁོར་ལོ་དང་གཉིས་སུ་མེད་པར་གྱུར། ཞེས་བརྗོད། ཚེ་དཔག་མེད་ལ། ཛཿཧཱུཾ་བཾ་ཧོ། རྟེན་གྱི་དམ་ཚིག་པ་དང་གཉིས་སུ་མེད་པར་གྱུར། ཞེས་བརྗོད། དྲག་དམར་ལ། ཞེས་གསོལ་བ་བཏབ་པས། སློབ་དཔོན་ཆེན་པོ་སྐུ་ཞི་ཁྲོ་སངས་རྒྱས་ཐམས་ཅད་དུ་སྣང་བ་སོགས་ནས། རྟེན་རྣམས་ལྷར་གསལ་བ་དང༌། སྔགས་སུ་གསལ་བ་དང༌། ཕྱག་རྒྱར་གསལ་བ་ལ་རིམ་རིམ་ཐིམ་པར་གྱུར། ཞེས་པའི་བར་བརྗོད་དེ་འཛབ་སྔགས་ལན་བདུན་བཟླས་པས་བརྟན་པར་བྱ། ལྷན་སྐྱེས་ལ། ཛཿཡེ་ཤེས་པ་རྣམས་རྟེན་དམ་ཚིག་གི་འཁོར་ལོའི་སྟེང་དུ་བཀུག་སོགས་ནས་ཧོཿ རོ་གཅིག་ཏུ་གྱུར། ཞེས་བརྗོད་དོ། དེ་ནས་ལྷ་དབང་བསྐུར་ཚུལ་ནི། བླ་མཆོད་ལ། ཇི་ལྟར་བལྟམས་པས་ཁྲུས་བྱས། བགེགས་གཏོར་མི་དགོས། མཎྜལ་སྔོན་དུ་བཏང་ནས། གསོལ་བཏབ། སངས་རྒྱས་ཀུན་གྱི་རང་བཞིན་སོགས་ནས། མགོན་པོས་རྟེན་རྣམས་གཞུག་ཏུ་གསོལ། །ལན་གསུམ། ཨོཾ་ཨཱཿཧཱུཾ་གིས་སྤྱན་དར་བཅིང༌། ཨོཾ་སརྦ་ཡོ་ག་ཙིཏྟ་ཨུཏྤ་ཏ་ཡ་ནི། ཞེས་བརྗོད་པས་རྣལ་འབྱོར་དུ་སེམས་བསྐྱེད། རྡོ་རྗེ་རྟེན་གྱི་ཐུགས་ཀར་གཏུགས་ཏེ། ཨོཾ་སུ་ར་ཏེ་སོགས་དང༌། ཨོཾ་ཨ་ཁཾ་ཝཱི་ར་ཧཱུཾ་གིས་དཀྱིལ་འཁོར་དུ་གཞུག་པར་བྱ། སློབ་དཔོན་གྱི་སྙིང་ག་ནས་སོགས། རྟེན་བསྐྱེད་པ་རྣམས་ལ་ཐིམ་པས། བླ་མ་དང་གཉིས་སུ་མེད་པར་གྱུར། ཅེས་བརྗོད་དེ་འབེབས་རྫས་བདུག་བྱིན་སིལ་བཅས། ཨོཾ་བཛྲ་ཨ་བེ་ཤ་ཡ་ཨཿཨཿཞེས་བྱིན་འབེབས་པའི་སྔགས་བརྗོད། དེ་ནས་རྡོ་རྗེ་རྟེན་གྱི་དབུར་བཀོད་དེ་ཏིཥྛ་བཛྲ་བརྗོད། པྲ་ཏཱི་ཙྪ་བཛྲ་ཧོས་དཀྱིལ་འཁོར་ལ་མེ་ཏོག་དོར། པྲ་ཏི་གྲི་ཧྣ་སྟྭཾ་ས་ཏྭ་མ་ཧཱ་བ་ལ། ཞེས་རྟེན་ལ་མེ་ཏོག་གི་ཕྲེང་བ་གཏད། ཨོཾ་ཨཱཿཧཱུཾ་གིས་སྤྱན་དར་དབྱེ། བུམ་དབང་གི་དོན་དུ་མཎྜལ་ཕུལ། བྱང་ཆུབ་རྡོ་རྗེ་སོགས་ནས། རྟེན་རྣམས་རབ་ཏུ་གནས་པའི་ཕྱིར། །ནམ་མཁའི་རྡོ་རྗེ༴། སུམ་བྷ་ནིས་བསངས། སྭ་བྷ་ཝས་རྟེན་རྣམས་སྦྱངས་ན སྟོང་པའི་ངང་ལས། པད་ཉིའི་གདན་ལ་ཧཱུཾ་ལས་མི་བསྐྱོད་རྡོ་རྗེ་འཆང་སོགས་ནས་ཡེ་ཤེས་པ་ཛཿཧཱུཾཿབཾ་ཧོཿབུམ་པ་ཐོགས་ཏེ། དཀྱིལ་འཁོར་གྱི་དེ་བཞིན་གཤེགས་པ་སོགས་ནས། ཨོཾ་བཛྲ་ཨ་བྷི་ཥཉྩ་མིས་དབང་བསྐུར་ཏེ་བུམ་ཆུ་འཐོར། ཅོད་པན་ཐོགས་ཏེ། སུམ་བྷ་ནིས་བསངས། སྭ་བྷ་ཝས་རྟེན་རྣམས་དང་དབང་རྫས་ཀྱི་ཅོད་པན་སྦྱངས། སྟོང་པའི་ངང་ལས། པད་ཉིའི་གདན་ལ་ཏྲཾ་ལས་རིན་འབྱུང་རྡོ་རྗེ་འཆང་སོགས་ནས་ཡེ་ཤེས་པ་ཛཿཧཱུཾ་བཾ་ཧོཿདབང་རྫས་ཀྱི་རིན་འབྱུང་འོད་དུ་ཞུ་བས་ཅོད་པན་དུ་གྱུར། དཀྱིལ་འཁོར་གྱི་དེ་བཞིན་གཤེགས་པ་སོགས་ནས། ཨོཾ་རཏྣ་ཨ་བྷི་ཥིཉྩ་མིས་དབང་བསྐུར་ཏེ་ཅོད་པན་བསྐོན་ཚུལ་བྱ། རྡོ་རྗེ་ཐོགས་ཏེ། སུམ་བྷི་ནིས་བསངས། སྭ་བྷ་ཝས་རྟེན་རྣམས་དང་དབང་རྫས་ཀྱི་རྡོ་རྗེ་སྦྱངས། སྟོང་པའི་ངང་ལས། པད་ཉིའི་གདན་ལ་ཧྲཱིཿལས་སྣང་མཐའ་རྡོ་རྗེ་འཆང་སོགས་ནས། ཛཿཧཱུཾ་བཾ་ཧོཿདབང་རྫས་ཀྱི་སྣང་མཐའ་འོད་དུ་ཞུ་བས་རྡོ་རྗེ་གྱུར། དཀྱིལ་འཁོར་གྱི་དེ་བཞིན་གཤེགས་པ་སོགས་ནས། སངས་རྒྱས་ཀུན་གྱི་རྡོ་རྗེའི་དབང༌། །དེ་རིང་རྟེན་ལ་བསྐུར་བར་བྱ། །སངས་རྒྱས་ཀུན༴ རྡོ་རྗེ་འདི་ནི་རྟེན་གྱིས་ལོང༌། །ཨོཾ་པདྨ་ཨ་བྷི་ཥིཉྩ་མིས་རྡོ་རྗེ་གཏད། དྲིལ་བུ་ཐོགས་ཏེ། སུམ་བྷ་ནིས་བསངས། སྭ་བྷ་ཝས་རྟེན་དང་དབང་རྫས་ཀྱི་དྲིལ་བུ་སྦྱངས། སྟོང་པའི་ངང་ལས། པད་ཉིའི་གདན་ལ་ཨ་ལས་དོན་གྲུབ་རྡོ་རྗེ་འཆང་སོགས་ནས། ཛཿཧཱུཾ་བཾ་ཧོཿདབང་རྫས་ཀྱི་དོན་གྲུབ་འོད་དུ་ཞུ་བས་དྲིལ་བུར་གྱུར། དཀྱིལ་འཁོར་གྱི་སོགས་ནས། སངས་རྒྱས་ཀུན་གྱི་དྲིལ་བུའི་དབང༌། །དེ་རིང་རྟེན་ལ༴ སངས་རྒྱས་ཀུན༴ དྲིལ་བུ་འདི་ནི་རྟེན་གྱིས་ལོང༌། །ཨོཾ་ཀརྨ་ཨ་བྷི་ཥིཉྩ་མིས་དྲིལ་བུ་བཀྲོལ་ཏེ་གཏད། རྡོར་དྲིལ་ཐོགས་ཏེ། སུམ་བྷ་ནིས་བསངས། སྭ་བྷ་ཝས་རྟེན་རྣམས་སྦྱངས། སྟོང་པའི་ངང་ལས། པད་ཉིའི་གདན་ལ་ཨོཾ་ལས་རྣམས་སྣང་རྡོ་རྗེ་འཆང་སོགས་ནས། ཛཿཧཱུཾ་བཾ་ཧོཿདཀྱིལ་འཁོར་གྱི་སོགས་ནས། ཨོཾ་སརྦ་ཏ་ཐཱ་ག་ཏ་ཨ་བྷི་ཥིཉྩ་མི། བཛྲ་ནཱ་ཨ་བྷི་ཥེ་ཀ་ཏ། ཀྱེ་དཔལ་རྡོ་རྗེ་སེམས་དཔའ་ཞེས་བྱའོ། །ཞེས་དྲིལ་བུ་གསིལ་ནས་མིང་བཏགས། དེ་རྣམས་ཀྱི་སོགས་ནས་དབང་ཞེས་བྱའོ་ཞེས་པའི་བར་གྱིས་དབང་དོན་བཤད། རྟེན་རྣམས་ལ་རྡོ་རྗེ་སློབ་དཔོན་གྱི་དབང་བསྐུར་བའི་ཡོན་དུ་མཎྜལ་ཕུལ། དཔའ་བོ་ཆེན་པོ༴ དབང་བསྐུར་བ་ནི་འདི་ལ་སྩོལ། །སེམས་ཅན༴ རྟག་ཏུ་རྟེན་རྣམས་སློབ་དཔོན་འགྱུར། །ལན་གསུམ་གྱིས་གསོལ་བ་བཏབ། དེ་ནས་ཁྲི་གདུགས་གཏད་དེ། སུམྦྷ་ནས་བསངས། སྭ་བྷ་ཝས་རྟེན་རྣམས་སྦྱངས། སྟོང་པའི་ངང་ལས། དཀྱིལ་འཁོར་གྱི་ཤར་ཁྱམས་སུ་སེངྒེས་བཏེག་པའི་ཁྲི་ལ་རྟེན་རྣམས་རྡོ་རྗེ་འཆང་རིགས་ཐམས་ཅད་ཀྱིས་བདག་པོ་སོགས་ནས་དབུས་ན་བཞུགས་པར་གྱུར། ཞེས་པའི་བར་བརྗོད། རྡོར་དྲིལ་གཏད་དེ། རྡོ་རྗེ་རབ་གནས་རྡོ་རྗེ་ཉིད་སོགས་ནས། སེམས་ཅན་ཀུན་གྱི་དོན་གྱིས་ཤིག །དེ་རྣམས་ཀྱིས་ལུས་ཀྱི་དྲི་མ་དག བུམ་པའི་དབང་ཐོབ། འབྲས་བུ་སྐུ་རྡོ་རྗེ་སྤྲུལ་པའི་སྐུ་མངོན་དུ་བྱས་པ་ཡིན་ནོ། །ཞེས་བརྡ་སྤྲད་པ་སྟེ་བུམ་དབང་ངོ༌། གསང་དབང་གི་དོན་དུ་མཎྜལ་ཕུལ། ཁྱབ་བདག་འདི་ལ་སྨན་པ་དང༌། །འདི་དོན་འདི་ལ་ཐུགས་བརྩེ་ཕྱིར། །སྒྱུ་འཕྲུལ༴ །བྱང་ཆུབ་ཅི་ནས་འདིས་ཐོབ་མཛོད། ལན་གསུམ་གྱིས་གསོལ་བ་བཏབ། ཨོཾ་ཨཱཿཧཱུཾ་གིས་སྤྱན་དར་བཅིང༌། བདུད་རྩི་ཐོགས་ཏེ། བླ་མ་རྡོ་རྗེ་འཆང་ཡབ་ཡུམ་སོགས་ནས། དེ་རིང་རྟེན་ལ་དབང་བསྐུར་རོ། །ཨ་ཧོ་མ་ཧཱ་སུ་ཁ་ཞེས་རྟེན་ལ་བདུད་རྩི་འཐོར། ཨོཾ་ཨཱཿཧཱུཾ་གིས་སྤྱན་དར་བཀྲོལ། དེས་ངག་གི་དྲི་མ་དག གསང་བའི་དབང་ཐོབ། འབྲས་བུ་གསུང་རྡོ་རྗེ་ལོངས་སྤྱོད་རྫོགས་པའི་སྐུ་མངོན་དུ་བྱས་པ་ཡིན་ནོ། ཞེས་བརྡ་སྤྲད་པ་སྟེ་གསང་དབང་ངོ༌། ཤེས་རབ་ཡེ་ཤེས་ཀྱི་དབང་གི་དོན་དུ་མཎྜལ་ཕུལ། ཁྱབ་བདག་འདི་ལ་སོགས་ལན་གསུམ་གྱིས་གསོལ་བ་བཏབ། ཨོཾ་ཨཱཿཧཱུཾ་གིས་སྤྱན་དར་བཅིང༌། རྟེན་རྣམས་རྡོ་རྗེ་འཆང་རིགས་ཐམས་ཅད་ཀྱི་བདག་པོ་སོགས་ནས། དར་གྱི་སྟོད་གཡོགས་དང་ཤམ་ཐབས་ཅན་རྡོ་རྗེ་དང་དྲིལ་བུ་འཛིན་པས་རྡོ་རྗེ་སྐྱིལ་མོ་ཀྲུང་གིས་འོད་ཀྱི་ཕྲེང་བ་འཁྲིགས་པའི་དབུས་ན་བཞུགས་པའི་ཕྱག་རྒྱ་རྡོ་རྗེ་སྙེམས་མ་དམར་མོ། །རྟེན་རྣམས་ལ་སྦྱིན་པར་བསམས་ཏེ་རིག་ཙཀ་གཏད། ལྷ་མོ་དགའ་སྦྱིན་གནས་མ་སོགས་ནས། སོ་སོར་རང་གིས་རིག་པར་བྱའོ། །ཞེས་ངོ་སྤྲོད། ཨོཾ་ཨཱཿཧཱུཾ་གིས་སྤྱན་དར་བཀྲོལ། དེས་ཡིད་ཀྱི་དྲི་མ་དག ཤེས་རབ་ཡེ་ཤེས་ཀྱི་དབང་ཐོབ། འབྲས་བུ་ཐུགས་རྡོ་རྗེ་ཆོས་ཀྱི་སྐུ་མངོན་དུ་བྱས་པ་ཡིན་ནོ། །ཞེས་བརྡ་སྤྲད་པ་སྟེ། ཤེར་དབང་ངོ༌། དབང་བཞི་པའི་དོན་དུ་མཎྜལ་ཕུལ། ཁྱབ་བདག་འདི་ལ་སོགས་ལན་གསུམ་གྱིས་གསོལ་བ་བཏབ། ཨོཾ་ཨཱཿཧཱུཾ་གིས་སྤྱན་དར་བཅིང༌། ཡེ་ཤེས་འདི་ནི་ཆེ་ཕྲ་ཞིང༌། །རྡོ་རྗེ༴ །རྡུལ་བྲལ༴ །ཁྱེད་རྣམས་ཡང་ནི་དེ་ཡི་ཕ། ཞེས་ཚིག་གིས་བརྡ་སྤྲད། ཨོཾ་ཨཱཿཧཱུཾ་གིས་སྤྱན་དར་དབྱེ། དེས་ལུས་ངག་ཡིད་ཐ་དད་དུ་འཛིན་པའི་དྲི་མ་དག་དབང་བཞི་པ་ཐོབ། འབྲས་བུ་ཡེ་ཤེས་རྡོ་རྗེ་ངོ་བོ་ཉིད་ཀྱི་སྐུ་མངོན་དུ་བྱས་པ་ཡིན་ནོ། ཞེས་བརྗོད་དེ་ཚིག་དབང་ངོ༌། །དེ་ནས་ཁྱེད་ཀྱིས་སྲོག་ཆགས་སོགས་དམ་ཚིག་འབོག་པ་མི་དགོས། གཏང་རག་གི་མཎྜལ་ཕུལ་བས་རྟེན་དབང་གྲུབ་བོ། །ཚེ་དཔག་མེད་ལ། ཁྲུས་དང་མཎྜལ་སྔོན་དུ་བཏང་ནས། ཀུན་མཁྱེན་ཡེ་ཤེས་སོགས་ལན་གསུམ་གྱིས་གསོལ་བ་བཏབ། དཀོན་མཆོག་གསུམ་ལ་སོགས་སྡོམ་བཟུང་དང་ཁྱད་པར་གྱི་གསོལ་བ་བཏབ་པ་མི་དགོས། དེ་ནས་རྟ་སྔགས་ཀྱིས་བསངས། སྭ་བྷ་ཝས་རྟེན་སྦྱངས། སྟོང་པའི་ངང་ལས། པདྨའི་སྡོང་པོ་འདབ་མ་འབུམ་ལྡན་པ་སོགས་ནས། སྙོམས་འཇུག་ཟག་མེད་བདེ་བ་རྒྱས། བདེ་བ་ཅན་ནས་ཡེ་ཤེས་པ་ཁ་བ་བུ་ཡུག་འཚུབས་པ་ལྟ་བུར་བྱོན་ནས་རྟེན་བསྐྱེད་པ་རྣམས་ལ་ཐིམ་པར་གྱུར། ཅེས་བརྗོད་ལ། རོལ་མོ་བཅས། ཧྲཱིཿའཇིག་རྟེན་ཁམས་ནི་དཔག་མེད་ན་སོགས་ནས། བཛྲ་ཨ་ཡུ་ཥེ་ཨ་བེ་ཤ་ཡ་ཨཿཨཿཞེས་རོལ་དང་བཅས་བྱིན་དབབ་པར་བྱ། ཚེ་རྫས་རྣམས་སྔར་ནས་ནུས་ལྡན་དུ་བསྒྲུབས་ཟིན་པས་འདིར་ཚེ་དགུག་མི་དགོས། དེ་ནས་དབང་བསྐུར་བ་ལ། ཐོག་མར་ཚེ་གཏོར་ཐོགས་ཏེ། དཀྱིལ་འཁོར་གྱི་ལྷའི་ནང་ནས་རྣམ་སྣང་ཚེ་དཔག་མེད་ཡབ་ཡུམ་ལ་སོགས་པ་སྐུའི་ལྷ་ཚོགས་རྣམས་བཞེངས་ཏེ་རྟེན་རྣམས་ལ་དབང་བསྐུར་བར་གྱུར། ཞེས་བརྗོད་ནས་རོལ་མོ་བཀྲོལ། ཨོཾ། འདི་ནི་སངས་རྒྱས་ཐམས་ཅད་ཀྱི། སྐུ་ཡི༴ །ཁམས་གསུམ༴ །སྐུ་ཡི་དབང་བསྐུར་ཐོབ་པར་ཤོག །ཨོཾ་ཧྲཱི་བྷྲཱུཾ་རཏྣ་སིདྡྷི་ཨ་ཡུ་པུ་ནྱེ་བྷྲཱུཾ་བྷྲཱུཾ། ཞེས་དབང་བསྐུར། ལས་རྡོར་གྱིས་ཚེ་གཏོར་ཡར་ཞུ། གཏོར་མའི་ཚེ་དཔག་མེད་ཀྱི་ལྷ་ཚོགས་རྣམས་རྟེན་རྣམས་ཀྱི་སྤྱི་བོའི་གཙུག་ནས་རིམ་གྱིས་ཐིམ། ཐུགས་ཀར་བདུད་རྩིར་ཞུ་བ་སྐུ་ཐམས་ཅད་ལ་ཁྱབ་པས་ཐ་མལ་པའི་སོགས་ནས། ཚེ་དཔག་ཏུ་མེད་པའི་སྐུ་རྡོ་རྗེར་གྱུར། ཞེས་བརྡ་སྤྲད། ཚེ་ཆང་ཐོགས་ཏེ། དཀྱིལ་འཁོར་གྱི་ལྷའི་ནང་ནས་པདྨ་ཚེ་དཔག་མེད་ཡབ་ཡུམ་ལ་སོགས་པ་གསུང་གི་ལྷ་ཚོགས་རྣམས་བཞེངས་ཏེ་རྟེན་རྣམས་ལ་དབང་བསྐུར་བར་གྱུར། ཞེས་བརྗོད་ནས་རོལ་མོ་བཀྲོལ། ཨཱཿའདི་ནི་སངས་རྒྱས༴ །གསུང་གི༴ །ཁམས་གསུམ༴ །གསུང་གི་དབང་བསྐུར་ཐོབ་པར་ཤོག །ཨོཾ་ཨཱཿཧཱུཾ་རཏྣ་སིདྡྷི་ཨ་ཡུ་པུ་ནྱེ་ཀ་པཱ་ལ་སིདྡྷི་བྷྲཱུཾ་ཧཱུཾ་ཧཱུཾ། ཞེས་དབང་བསྐུར། ཐོད་པ་ཡར་ཞུ། ཐོད་པའི་ལྷ་ཚོགས་རྣམས་རྟེན་རྣམས་ཀྱི་གསུང་ལ་ཐིམ་པས་གསུང་སྔགས་ཀྱི་ངོ་བོ་སོགས་ནས། ཚེ་དཔག་ཏུ་མེད་པའི་གསུང་རྡོ་རྗེར་གྱུར། ཞེས་བརྡ་སྤྲད། ཚེ་བུམ་ཐོགས་ཏེ། དཀྱིལ་འཁོར་གྱི་ལྷའི་ནང་ནས་རྡོ་རྗེ་ཚེ་དཔག་མེད་ཡབ་ཡུམ་ལ་སོགས་པ་ཐུགས་ཀྱི་ལྷ་ཚོགས་རྣམས་བཞེངས་ཏེ་རྟེན་རྣམས་ལ་དབང་བསྐུར་བར་གྱུར། ཞེས་བརྗོད་ནས་རོལ་མ་བཀྲོལ། ཧཱུཾ། འདི་ནི་སངས་རྒྱས༴ །ཐུགས་ཀྱི༴ །ཁམས་གསུམ༴ །ཐུགས་ཀྱི་དབང་བསྐུར་ཐོབ་པར་ཤོག །ཨོཾ་ཧྲཱི་ཧཱུཾ་སྭ་ཨོཾ་ཨཱཿསོགས་ནས་ནི་རི་ཏི་སྭཱཧཱ། ཞེས་དབང་བསྐུར། བུམ་པ་ཡར་ཞུ། བུམ་པའི་ལྷ་རྣམས་ཆུར་ཞུ་བས་རྟེན་རྣམས་ཀྱི་སྤྱི་བོ་ནས་ཞུ། མ་རིག་པའི་དྲི་མ་ཐམས་ཅད་བཀྲུས་པས་སོགས་ནས། ཚེ་དཔག་ཏུ་མེད་པའི་ཐུགས་རྡོ་རྗེར་གྱུར། ཞེས་བརྡ་སྤྲད། ཚེ་མདའ་དང་ཚེ་འབྲང་ཐོགས་ཏེ། དཀྱིལ་འཁོར་གྱི་ལྷའི་ནང་ནས་རིན་ཆེན་ཚེ་དཔག་མེད་ཡབ་ཡུམ་ལ་སོགས་པ་ཡོན་ཏན་གྱི་ལྷ་ཚོགས་རྣམས་བཞེངས་ཏེ་རྟེན་རྣམས་ལ་དབང་བསྐུར་བར་གྱུར། ཞེས་བརྗོད་ནས་རོལ་མ་བཀྲོལ། སྭ། འདི་ནི་སངས་རྒྱས༴ །བྲལ་དང༴ །ཁམས་གསུམ༴ །ཡོན་ཏན་དབང་བསྐུར་ཐོབ་པར་ཤོག །ཨོཾ་ན་མོ་བྷ་ག་ཝ་ཏེ། ཤུ་ཏི་བྷ་ལི་བྷ་ཏི་པ་ར་མ་སིདྡྷི་སྭཱཧཱ། ཞེས་དབང་བསྐུར། ཚེ་མདའ་ཡར་ཞུ། ཚེ་མདའི་ཚེ་དཔག་མེད་ཀྱི་ལྷ་ཚོགས་འོད་ཀྱི་རྣམ་པར་རྟེན་རྣམས་ཀྱི་སྐུ་གསུང་ཐུགས་ལ་ཐིམ་པས་མ་རིག་པའི་གཉིད་སད་སོགས་ནས། ཚེ་དཔག་ཏུ་མེད་པའི་ཡོན་ཏན་ཐོབ་པ་ཡིན་ནོ། །ཞེས་བརྡ་སྤྲད། ཚེ་ནས་རྟགས་བརྒྱད་དང་བཅས་པ་དང་ཚེ་རིལ་ཐོགས་ཏེ། དཀྱིལ་འཁོར་གྱི་ལྷའི་ནང་ནས་ལས་ཀྱི་ཚེ་དཔག་མེད་ཡབ་ཡུམ་ལ་སོགས་པ་ཕྲིན་ལས་ཀྱི་ལྷ་ཚོགས་རྣམས་བཞེངས་ཏེ་རྟེན་རྣམས་ལ་དབང་བསྐུར་བར་གྱུར། ཞེས་བརྗོད་དེ་རོལ་མོ་བཀྲོལ། ཧཱ། འདི་ནི་སངས་རྒྱས༴ །གཞན་དོན༴ །ཁམས་གསུམ༴ །ཕྲིན་ལས་དབང་བསྐུར་ཐོབ་པར་ཤོག །ཨོཾ་ན་མོ་བྷ་ག་ཝ་ཏེ། ཤུ་ཏི་བྷ་ལི་བྷ་ཏི་པ་ར་མ་སིདྡྷི་སྭཱ་ཧཱ། ཞེས་དབང་བསྐུར་ནས་བཞག་རོལ་བྱ། ཚེ་རྫས་ཡར་ཞུ། ཚེ་རིལ་གྱི་ལྷ་ཚོགས་བདུད་རྩིར་ཞུ་བ་རྟེན་རྣམས་ཀྱི་ལྗགས་ཀྱིས་མྱངས་པས་འཆི་མེད་ཐོབ་སོགས་ནས། ཚེ་དཔག་ཏུ་མེད་པའི་ཕྲིན་ལས་པར་གྱུར་པའོ། །རྟེན་རྣམས་ཡོངས་སུ་གྱུར་པ་ལས། གསེར་གྱི་རྡོ་རྗེ་རྩེ་ལྔ་པ་སོགས་ནས་ཉི་མ་འབུམ་གྱི་གཟི་བརྗིད་དང་མཉམ་པ་ཞིག་ཏུ་གྱུར། ཚེ་བརྟན་པར་བྱིན་གྱིས་བརླབས་པ་ནི། ཧཱུཾ། བསྐྱེད་པས་མི་ནུབ་སོགས་ནས་གསུམ་བརྗོད། དེ་ནས་སྲུང་སྐུད་མི་དགོས། རྟ་སྔགས་ལན་གསུམ་གྱིས་གནས་གསུམ་ལ་རྡོ་རྗེ་རྒྱ་གྲམ་གྱི་ཚུལ་དུ་རྒྱས་བཏབ། དེ་ནས་མེ་ཏོག་ཐོགས་ཏེ། ཨོཾ། ཡོན་ཏན་རྒྱས་པ་སོགས་ཤིས་བརྗོད་ཀྱི་མཐར། གཏང་རག་གི་མཎྜལ་ཕུལ་བས་རྟེན་དབང་གྲུབ་བོ། །དྲག་དམར་ལ། ཁྲུས་དང་མཎྜལ་སྔོན་དུ་བཏང་ནས། རྟེན་ལ་བརྟུལ་ཞུགས་གཟི་བརྗིད་བསྐྱེད་དུ་གསོལ། །རྟེན་ལ་ནུས་པའི༴ །རྟེན་ལ་རྟོགས་པའི༴ །སྐུ་གསུང་ཐུགས་སུ་སྨིན་པར་མཛད་དུ་གསོལ། །ཞེས་ལན་གསུམ་གྱིས་གསོལ་བ་བཏབ། དེ་ནས་ཨོཾ་བཛྲ་ཡཀྵས་བསངས། སྭ་བྷ་ཝསརྟེན་རྣམས་སྦྱངས། སྟོང་པའི་ངང་ལས། རྟེན་རྣམས་རིག་འཛིན་ཆེན་པོ་པདྨ་དྲག་པོ་རྩལ་སོགས་ནས། དངོས་གྲུབ་རྣམ་གཉིས་སྩོལ་ཕྱིར་གཤེགས་སུ་གསོལ། །ཞེས་པའི་བར་གཞུང་བཞིན་བསྐྱེད། དེ་ནས་སྐུ་རྟེན་གཏོར་མ་ཐོགས་ཏེ། ཞེས་གསོལ་བ་བཏབ་པས་སློབ་དཔོན་ཆེན་པོའི་སྐུ་ཞི་ཁྲོ་སངས་རྒྱས་ཐམས་ཅད་དུ་སྣང་བ་སྟེང་ནས་ཆར་བབ་པ་སོགས་ནས། ཤིག་ཤིག་བྱོན་ནས་རྟེན་རྣམས་ཀྱི་སྐུ་ལྷར་གསལ་བ་ལ་ཐིམ་པར་གྱུར། ཞེས་བརྗོད་དེ་རོལ་མོ་བཀྲོལ། སྣང་བ་མཐའ་ཡས་སྐུ་ཡི་འཕྲོ་འདུ་ལས། །བདེ་གཤེགས༴ །མ་རུངས༴ །རྟེན་གྱི་སྐུ་ལ་གཉིས་མེད་ཐིམ་གྱུར་ཅིག །ཨོཾ་ཨཱཿཧཱུཾ་ཨར་ཙིག་ནིར་ཙིག་སོགས་རྩ་སྔགས་ཀྱི་མཐར་ཀ་ཡ་སིདྡྷི་ཨོཾ། ཞེས་དབང་བསྐུར། གསུང་རྟེན་ཐོད་པ་ཐོགས་ཏེ། ཞེས་གསོལ་བ་བཏབ་པས། སློབ་དཔོན་ཆེན་པོའི་གསུང་གསང་སྔགས་རིག་སྔགས་ཐམས་ཅད་དུ་གྲགས་པའི་ཡིག་འབྲུ་སྟེང་ནས་ཆར་བབ་པ་སོགས་ནས། ཤིག་ཤིག་བྱོན་ནས་རྟེན་རྣམས་ཀྱི་གསུང་སྔགས་སུ་གསལ་བ་ལ་ཐིམ་པར་གྱུར་ཞེས་བརྗོད་དེ་རོལ་མོ་བཀྲོལ། སྣང་བ་མཐའ་ཡས་གསུང༴ །གསང་བ༴ །མ་རུངས༴ །རྟེན་གྱི་གསུང་ལ་གཉིས་མེད་ཐིམ་གྱུར་ཅིག །རྩ་སྔགས་མཐར་ཝཱ་ཀ་སིདྡྷི་ཨཱཿཞེས་དབང་བསྐུར། ཐུགས་རྟེན་རྡོ་རྗེ་རྩེ་དགུ་པ་ཐོགས་ཏེ། ཞེས་གསོལ་བ་བཏབ་པས། སློབ་དཔོན་ཆེན་པོའི་ཐུགས་ཏིང་ངེ་འཛིན་ཕྱག་རྒྱ་ཐམས་ཅད་དུ་འཆར་བ་སྟེང་ནས་ཆར་བབ་པ་སོགས་ནས། ཤིག་ཤིག་བྱོན་ནས་རྟེན་རྣམས་ཀྱི་ཐུགས་ཕྱག་རྒྱར་གསལ་བ་ལ་ཐིམ་པར་གྱུར། ཞེས་བརྗོད་དེ་རོལ་མོ་བཀྲོལ། སྣང་བ་མཐའ་ཡས་ཐུགས༴ །སོར་རྟོག༴ །མ་རུངས༴ །རྟེན་གྱི་ཐུགས་ལ་གཉིས་མེད་ཐིམ་གྱུར་ཅིག །རྩ་སྔགས་མཐར་ཙིཏྟ་སིདྡྷི་ཧཱུཾ། ཞེས་དབང་བསྐུར། དེ་ནས་དབང་སྒྲུབ་ཀྱི་ལྷ་ལ་གདུང་ཤུགས་དྲག་པོས་གསོལ་བ་བཏབ་སྟེ། ཀྱཻ། དུས་གསུམ་སངས་རྒྱས་ཐམས་ཅད་འདུས་པའི་རྗེ་སོགས་ནས། རྟེན་ལ་དབང་བསྐུར་བྱིན་གྱིས་བརླབ་ཏུ་གསོལ། ཞེས་གསོལ་བཏབ་རྫོགས་པའི་མཐར། ཡོན་ཏན་གྱི་རྟེན་རིགས་ལྔའི་བུམ་པ་ཐོགས་ཏེ། ཐོད་ཕྲེང་རིགས་ལྔ་སྙོམས་པར་ཞུགས་པ་ལས། །བདེ་བ༴ །སྤྱི་བོར་གང་བས་ལུས་ཀྱི་དྲི་མ་དག །བུམ་པའི༴ །མགྲིན་པར་གང་བས་ངག་གི་དྲི་མ་དག །གསང་བའི༴ །སྙིང་གར་གང་བས་ཡིད་ཀྱི་དྲི་མ་དག །ཤེས་རབ༴ །སྟེ་བར༴ །བཞི་པའི་དབང་ཐོབ་རྫོགས་པའི་སངས་རྒྱས་འགྲུབ། རྩ་སྔགས་ཀྱི་མཐར་སརྦ་སིདྡྷི་ཧྲཱིཿཞེས་དབང་བསྐུར། དེ་ནས་ཕྲིན་ལས་ཀྱི་དབང་ལ། ལས་རྡོར་གྱི་བྲུབ་ཁུང་བླ་མའི་མདུན་དུ་ཕུལ། བླ་མས་ཕུར་པ་ཐོགས་ཏེ། རྟེན་གྱི་མདུན་དུ་བྲུབ་ཁུངས་ལྕགས་བསྲེགས་ཀྱི་ཁང་སྒྲོམ་སོགས་ནས། བསྒྲལ་ལས་གཞུང་བཞིན་ཞལ་བསྟབ་ཀྱི་བར་གྲུབ་པའི་མཐར། གཙྪ་སྡེ་བརྒྱད་རྣམས་རང་གནས་སུ་གཤེགས་པར་གྱུར། ཞེས་བརྗོད། གཏང་རག་གི་མཎྜལ་ཕུལ་བས་རྟེན་དབང་གྲུབ་བོ། །ལྷན་སྐྱེས་ལ། ཁྲུས་དང་མཎྜལ་སྔོན་དུ་བཏང་ནས། རྟེན་ལ་མེ་ཏོག་གི་ཕྲེང་བ་གཏད་དེ། ཨོཾ་ཨ་ཁཾ་བཱི་ར་ཧཱུཾ་ནས་བཟུང༌། ཁ་སྦྱོར་ཡན་ལག་བདུན་གྱི་རྡོ་རྗེ་འཆང་དུ་རྫོགས་པར་གྱུར། ཞེས་པའི་བར་གོང་གི་བདག་འཇུག་བཞིན་བདག་ལ་ཞེས་པ་རྣམས་རྟེན་ལ་ཞེས་བསྐུར་བའི་ཁྱད་པར་ཙམ་མོ། །གཙོ་བོས་ཇི་ལྟར་སོགས་མི་དགོས། གཏང་རག་གིས་མཎྜལ་ཕུལ་བསམ་རྟེན་དབང་གྲུབ་བོ། །དེ་ནས་མངའ་དབུལ་ནི། རབ་ཏུ་གནས་བྱའི་རྟེན་དང་བསྟུན་ཏེ་འབུལ་བ་ལས། རྟེན་མེད་པའི་ཁང་བཟང་ཙམ་ལ་མངའ་དབུལ་ཡང་ཐུན་མོང་ཁོ་ནས་ཆོག་པ་དང༌། རྟེན་གསུམ་ཀ་ཚང་བའི་དབང་དུ་བྱས་ན། ཐོག་མར་སྤྱན་དབྱེ་ནི། ཇི་ལྟར་མིག་མཁན་རྒྱལ་པོ་ཡིས། །འཇིག་རྟེན་རབ་རིབ་བསལ་བ་ལྟར། །དེ་བཞིན་རྒྱལ་བ་རྣམས་ཀྱི་སྤྱན། །སེམས་ཅན་དོན་དུ་དབྱེ་བར་བྱ། །ཨོཾ་ཙཀྵུ་ཙཀྵུ་ས་མནྟ་ཙཀྵུ་བི་ཤོ་དྷ་ནི་སྭཱཧཱ། བདག་ཅག་རྣམས་ལ་ཐུགས་རྗེའི་གཟིགས་པ་ལྷུར་ལེན་པའི་སྤྱན་དུ་གྱུར། མེ་ལོང་ཐོགས་ཏེ། ཆོས་རྣམས་གཟུགས་བརྙན་ལྟ་བུ་སྟེ། །དག་ཅིང་གསལ་ལ་རྙོག་མ་མེད། །གཟུང་དུ་མེད་ཅིང་བརྗོད་དུ་མེད། །ཆོས་རྣམས་དེ་ལྟར་ཤེས་པར་བགྱི། །ཨོཾ་སརྦ་དྷརྨ་དརྴ་རཱུ་པ་ཡེ་སྭཱཧཱ། གསེར་གྱི་རྣ་དྲུག་ཐོགས་ཏེ། སྒྲ་རྣམས་ཐོས་པས་འཕོངས་འགྱུར་ལ། །རྒྱལ་བས་ཆོས་ཀྱི་རྔ་བརྡུངས་ལྟར། །དེ་བཞིན་སེམས་ཅན་དོན་གྱི་ཕྱིར། །རྒྱལ་བའི་སྙན་ནི་དབྱེ་བར་བྱ། །ཨོཾ་དེ་བྱཱ་ཀརྞ་ཡེ་སྭཱཧཱ། གསེར་གྱི་རྨང་ཚེར་ཐོགས་ཏེ། ཟག་བཅས་ཕུང་པོའི་དྲི་སྤངས་པ། །རྣམ་པར་དག་པའི་དྲི་བརྙེས་ལྟར། །འགྲོ་བ་སེམས་ཅན་དོན་གྱི་ཕྱིར། །རྒྱལ་བའི་ཤངས་ནི་དབྱེ་བར་བགྱི། །ཨོཾ་དེ་བྱཱ་ན་ས་ཡེ་སྭཱཧཱ། གསེར་གྱི་ཐུར་མ་ཐོགས་ཏེ། ཆོས་ཀྱི་རོ་མཆོག་དགའ་བ་ཡི། །འགྲོ་བ་ཐམས་ཅད་ཚིམ་མཛད་ལྟར། །རོ་མཆོག་བརྒྱ་ལྡན་ཞལ་ཟས་འདི། །འབུལ་ཕྱིར་ཞལ་ནི་དབྱེ་བར་བྱ། །ཨོཾ་དེ་བྱཱ་མུ་ཁ་ཡེ་སྭཱཧཱ། སོ་ཤིང་ཐོགས་ཏེ། རིན་ཆེན་མཆོག་གྲུབ་ཀ་ར་ཝཱི་ར་ཡི། །བཀུར་སྟི་རིམ་གྲོས་ཚེམས་ཀྱི་དྲི་བསལ་ལྟར། །བདེ་གཤེགས་གསུང་གི་དངོས་གྲུབ་ཐོབ་གྱུར་ནས། །འགྲོ་ཀུན་སྐད་དུ་ཆོས་ཀྱི་དོན་སྟོན་ཤོག །ཨོཾ་དེ་བྱཱ་དནྟ་ཡེ་སྭཱཧཱ། སྐུ་གཟུགས་སྤྱིའི་མངའ་དབུལ་ལོ། །ལོངས་སྐུ་ཡིན་ན། སྐྲ་ཤད་ཐོགས་ཏེ། དབུ་སྐྲ་ལྕང་ལོ་མཐོན་མཐིང་གཡས་འཁྱིལ་ལ། །རིན་ཆེན་འབར་བས་བརྒྱན་པ་རབ་ཏུ་མཛེས། །ལྷ་མི་ཀུན་གྱིས་ལྟ་བས་མི་ངོམས་པའི། །བསོད་ནམས་ཐོབ་ཕྱིར་རྒྱལ་བའི་དབུ་སྐྲ་ཤད། །ཨོཾ་ཀེ་ཤ་བི་ཤོ་དྷ་ན་ཡེ་སྭཱཧཱ། རིན་པོ་ཆེའི་རྒྱན་ཐོགས་ཏེ། བདེ་གཤེགས་སྐུ་ལ་མཚན་དང་དཔེ་བྱད་ལྡན། །བྱང་ཆུབ་མཆོག་གི་རྒྱན་གྱི་མཛེས་ལགས་ཀྱང༌། །རིན་ཆེན་དོ་ཤལ་སེ་མོ་དོ་ལ་སོགས། །རྒྱན་གྱི་དམ་པ་མཆོག་རྣམས་མཆོད་པར་འབུལ། །ཨོཾ་རཏྣ་ཨ་ལངྐ་ར་ཧཱུཾ། ཡོན་བདག་གིས་ན་བཟའ་ཐོགས་ཏེ། ཇི་ལྟར་སྨན་པའི་འཚོ་བྱེད་ཀྱིས། །རྒྱལ་བའི་སྐུ་ལ་ན་བཟའ་གསོལ་བ་ལྟར། །འགྲོ་བ་སེམས་ཅན་རྣམས་ལ་ཕན་པའི་ཕྱིར། །ངོ་ཚ་ཁྲེལ་ཡོད་གོས་མཆོག་འབུལ་བར་བགྱི། །ཨོཾ་དེ་བྱཱ་བ་ས་ན་ཡེ་སྭཱཧཱ། རབ་བྱུང་ཡིན་ན། སྤུ་གྲི་ཐོགས་ཏེ། ཇི་ལྟར་རང་བྱུང་མཆོད་རྟེན་དྲུང༌། །སྟོན་པས་ཁྱིམ་པའི་རྟགས་སྤངས་བཞིན། །འགྲོ་བ་སེམས་ཅན་དོན་གྱི་ཕྱིར། །དེ་བཞིན་རྒྱལ་བའི་དབུ་སྐྲ་བཞར། །ཨོཾ་སརྦ་ཤོ་དྷ་ནི་དུཿཁཙྪེ་ད་ཧཱུཾ། ན་བཟའ་ཆོས་གོས་གསུམ་ཐོགས་ཏེ། དྲི་མེད་མཚན་ལ་སྒྲིབ་གསལ་མི་མངའ་ཡང༌། །དད་པས་ངུར་སྨྲིག་རྒྱལ་མཚན་ཕུལ་བ་ཡིས། །ནམ་མཁའི་མཐའ་དང་མཉམ་པའི་འགྲོ་བ་རྣམས། །སངས་རྒྱས་བརྟུལ་ཞུགས་མཆོག་ལ་སྤྱོད་པར་ཤོག །མཁོ་བའི་ཡོ་བྱད་རྣམས་ཐོགས་ཏེ། འགྲོ་བ་སེམས་ཅན་དག་ལ་ཕན་པའི་ཕྱིར། །རིག་པའི་གནས་ལྔ་དག་ལ་བསླབ་བྱ་ཞེས། །ཇི་ལྟར་ཐུགས་དམ་རྒྱ་ཆེར་བཞེས་པ་བཞིན། །མཁོ་བའི་ཡོ་བྱད་རྣམས་ནི་འབུལ་བར་བགྱི། །ཨོཾ་ཁཾ་སུ་ཁ་ས་པ་རི་ཀ་རི་ཡེ་སྭཱཧཱ། གཉིས་ཀ་ལ་རྡོ་རྗེ་ཐུགས་ཀར་བཟུང༌། དུང་དང་དཔལ་བེའུ་སོགས་ཐོགས་ཏེ། མཚན་དང་དཔེ་བྱད་ལ་སོགས་བསྐྱེད་པའི་ཕྱིར། །དུང་དང་དཔལ་བེའུ་གཡུང་དྲུང་འཁྱིལ་བ་དང༌། །བཀྲ་ཤིས་རྫས་བརྒྱད་དག་གིས་རྣམ་བརྒྱན་པ། །རྒྱལ་བའི་ཐུགས་ལ་རྣམ་པར་བརྒྱན་པར་ཤོག །ཨོཾ་སྭ་སྟི་ཤྲཱི་མ་ཧཱ་པུ་རུ་ཥ་ཤ་ན་ཤྲཱི་ཨ་ནུཏྟ་ར་བི་ཛ་ཡེ་སྭཱཧཱ། དེ་ནི་སྐུ་གཟུགས་ཀྱིའོ། །གསུང་རྟེན་ཡིན་ན། གདན་ཁྲི་ཐོགས་ཏེ། རིན་ཆེན་དུ་མ་ལས་གྲུབ་སེངྒེའི་ཁྲི། །ཡིད་འཕྲོག་སྣ་ཚོགས་གོས་ཀྱིས་བཀབ་པ་འདི། །སྤྲོས་བྲལ་གསུང་རབ་མཆོག་ལ་ཕུལ་བ་ཡིས། །འགྲོ་ཀུན་རྡོ་རྗེའི་གདན་ལ་བཞུགས་པར་ཤོག །ཨོཾ་བཛྲ་ས་ན་ཨཱཿཧཱུཾ། ན་བཟའ་ཐོགས་ཏེ། སྣ་ཚོགས་དབང་པོའི་གཞུ་ལྟར་རབ་བཀྲ་བ། །གང་ལ་རེག་ན་བདེ་བའི་རྒྱུར་འགྱུར་བའི། །གོས་བཟང་རིན་ཆེན་བདག་བློ་སྦྱང་ཕྱིར་འབུལ། །བཟོད་པ་དམ་པའི་གོས་ཀྱིས་བརྒྱན་པར་ཤོག །ཨོཾ་བཛྲ་ཝསྟྲ་ཡེ་སྭཱཧཱ། གླེགས་ཤིང་ཐོགས་ཏེ། ཟུང་འཇུག་དམ་ཆོས་འཛིན་པ་ཀུན་བྲལ་བ། །ཐབས་དང་ཤེས་རབ་རྗེས་སུ་འབྲེལ་འགྱུར་བའི། །ཉི་ཟླ་ལྟ་བུའི་རྟེན་འབྲེལ་དགབ་བྱ་བ། །ཕུལ་བས་སྐྱེ་བོས་ཟུང་འཇུག་ཐོབ་པར་ཤོག །ཨོཾ་བཛྲ་པྲཛྙཱ་ཨུ་པཱ་དྭ་ཡ་ཨཱཿཧཱུཾ། གླེགས་ཐག་ཐོགས་ཏེ། སྤྲོས་པ་དུ་མས་རབ་ཏུ་རྒྱས་འགྱུར་ཀྱང༌། །ཡེ་ཤེས་ཆེན་པོ་རོ་གཅིག་གྱུར་པ་ལྟར། །གླེགས་བམ་གཅིག་གྱུར་ཡོ་བྱད་མཆོག་ཕུལ་བས། །འགྲོ་བས་ཡེ་ཤེས་ཆེན་པོ་ཐོབ་པར་ཤོག །ཨོཾ་བཛྲ་པུསྟ་ཀ་བནྡྷ་ཨཱཿཧཱུཾ། གསུང་རབ་ཀྱིའོ། །ཐུགས་རྟེན་ཡིན་ན། སྲོག་ཤིང་ཐོགས་ཏེ། ཨོཾ་བཛྲ་ཨཱ་ཡུ་ཥེ་སྭཱཧཱ། སེམས་ཅན་ཐམས་ཅད་ཤེས་པ་བཅུ་དང་ལྡན་པར་གྱུར་ཅིག བདེ་བར་གཤེགས་པའི་བསྟན་པ་དམ་པའི་ཆོས་མིན་ནུབ་ཅིང་ཡུན་རིང་དུ་གནས་པར་གྱུར་ཅིག སེམས་ཅན་ཐམས་ཅད་ལྷག་པའི་བསམ་པ་རྣམ་པར་དག་པ་ཀུན་ཏུ་བཟང་པོའི་སྨོན་ལམ་ལ་འཇུག་པར་གྱུར་ཅིག འཁོར་ལོ་ཐོགས་ཏེ། ཨོཾ་པྲ་ཝརྟ་ནཱ་ཡ་སྭཱཧཱ། སེམས་ཅན་ཐམས་ཅད་དེ་བཞིན་གཤེགས་པའི་སྟོབས་བཅུ་དང༌། མ་འདྲེས་པའི་དྲན་པ་ཉེ་བར་བཞག་པ་གསུམ་ཐོབ་པར་གྱུར་ཅིག རྣམ་པར་ཐར་པ་བརྒྱད་ཐོབ་པར་གྱུར་ཅིག ཡེ་ཤེས་ལྔ་དང་ལྡན་པར་གྱུར་ཅིག ཅོད་པན་ཐོགས་ཏེ། ཨོཾ་པ་ཊཾ་ཀ་ལཾ་བཱ་ཡ་སྭཱཧཱ། སེམས་ཅན་ཐམས་ཅད་དུས་ཐམས་དུ་དར་གྱི་ཅོད་པན་དང་ལྷབ་ལྷུབ་ལ་སོགས་པས་མཆོད་པ་དང༌། བསྙེན་བཀུར་གྱི་རྣམ་པ་མང་པོས་དེ་བཞིན་གཤེགས་པ་འཁོར་དང་བཅས་པ་ཐམས་ཅད་དང༌། དེ་དག་གི་མཆོད་རྟེན་དང༌། སྐུ་གཟུགས་དང༌། གསུང་རབ་ལ་སོགས་དེ་དག་ལ་མཆོད་པ་བྱེད་པར་གྱུར་ཅིག འཕན་ཐོགས་ཏེ། ཨོཾ་པ་ཏཾ་ཀེ་སྭཱཧཱ། སེམས་ཅན་ཐམས་ཅད་ཆོས་ཀྱི་གྲགས་པ་དང་སྙན་པ་བསམ་གྱིས་མི་ཁྱབ་པར་གྱུར་ཅིག ཆུ་སྲིན་རྒྱལ་མཚན་ཐོགས་ཏེ། ཨོཾ་ཀུམྦྷི་ར་དྷྭ་ཛ་ཡ་སྭཱཧཱ། སེམས་ཅན་ཐམས་ཅད་འཁོར་བ་མི་གཏོང་ཞིང་འཛིན་པས་བདུད་བཞི་ལས་རྒྱལ་བའི་ཆོས་མི་ནུབ་པའི་རྒྱལ་མཚན་དུ་གྱུར་ཅིག གདུགས་ཐོགས་ཏེ། ཨོཾ་བྷྲ་མ་ཎ་ཡེ་སྭཱཧཱ། སེམས་ཅན་ཐམས་ཅད་བླ་ན་མེད་པའི་སྐྱབས་དང་ལྡན་ཞིང་ཆོས་ཀྱི་རྒྱལ་པོར་གྱུར་ཅིག ཕྲེང་བ་ཐོགས་ཏེ། ཨོཾ་རནྟ་མཱ་ལེ་ཏྲཾ། ན་མ་སྟྲཻ་ཡ་དྷྭི་ཀ་ཨ་ནུ་ག་ཏ་པྲ་ཏིཥྛི་ཏེ། པུཥྤེ་ཀེ་ཏུ་རཱ་ཛ་ཡ། ཏ་ཐཱ་ག་ཏ་ཡ། ཨརྟ་ཏེ་ས་མྱ་ཀ་སཾ་བུདྡྷ་ཡ། ཏདྱ་ཐཱ། ཨོཾ་བཛྲ་པུཥྤེ་ཨཱཿཧཱུཾ་སྭཱཧཱ། སེམས་ཅན་ཐམས་ཅད་མཚན་དང་དཔེ་བྱད་དང་ལྡན་ཏེ་སྐུ་ལྟ་བས་ཆོག་མི་ཤེས་པ་ཐོབ་པར་གྱུར་ཅིག ཁྲི་གདན་ཐོགས་ཏེ། ཨོཾ་བཛྲ་པུ་ན་དྷ་ན་ཛ་ཡེ་སྭཱཧཱ། སེམས་ཅན་ཐམས་ཅད་གདན་གྱི་ཁྱད་པར་སྟོབས་བཅུ་དང་ལྡན་པ་གླང་པོ་ཆེའི་གདན་དང༌། མི་འཇིགས་པ་བཞི་དང་ལྡན་པ་སེངྒེའི་གདན་དང༌། རྫུ་འཕྲུལ་གྱི་རྐང་པ་བཞི་དང་ལྡན་པ་རྟའི་གདན་དང༌། དབང་བཅུ་དང་ལྡན་པ་རྨ་བྱའི་གདན་དང༌། ཐམས་ཅད་དུ་ཐོགས་པ་མེད་པའི་སྟོབས་ཀྱི་ཤུགས་དང་ལྡན་པ་ནམ་མཁའ་ལྡིང་གི་གདན་དང༌། འགྲོ་བའི་དགོས་འདོད་ཡིད་བཞིན་དུ་སྐོང་བ་རིན་པོ་ཆེའི་གདན་དང༌། ཆགས་པའི་སྐྱོན་ཐམས་ཅད་སྤངས་པ་པདྨའི་གདན་དང༌། རང་བཞིན་གྱིས་འོད་གསལ་བ་ཉི་ཟླའི་གདན་ཐོབ་པར་གྱུར་ཅིག མཆོད་རྟེན་གྱིའོ། །ཐུན་མོང་གི་མངའ་དབུལ་ལ། མཎྜལ་ཐོགས་ཏེ། རི་རབ་གླིང་བཞི་གླིང་ཕྲན་ཉི་ཟླ་ལྕགས་རི་བཅས། །རིན་ཆེན་སྣ་བདུན་གཏེར་གྱི་བུམ་པས་ལེགས་བཀང་སྟེ། །བདག་ལུས་ལོངས་སྤྱོད་སྣང་སྲིད་བཅས་པ་ཀུན་འབུལ་ན། །ཐུགས་རྗེ་ཆེན་པོས་དགོངས་ཏེ་བཞེས་ནས་བསྐྱབས་ཏུ་གསོལ། །གུ་རུ་ཨི་དཾ་མཎྜ་ལ་ཀཾ་ནིརྻ་ཏ་ཡཱ་མི། གདུགས་ཐོགས་ཏེ། ཐེག་མཆོག་བླ་བྲེ་གདུགས་དང་བ་དན་དང༌། །བདུད་བཅོམ་རྒྱལ་མཚན་ལྷབ་ལྷུབ་དར་འཕན་དང༌། །གར་དང་རོལ་མོའི་མཆོད་པ་སྒྲ་དབྱངས་ཀྱིས། །རྒྱལ་བའི་དཀྱིལ་འཁོར་མ་ལུས་མཛེས་པར་གྱི། །རིན་ཆེན་སྣ་བདུན་ཐོགས་ཏེ། ཇི་ལྟར་མི་དབང་འཁོར་ལོས་བསྒྱུར་བ་ནི། །རིན་ཆེན་སྣ་བདུན་ཚོགས་དང་ལྡན་པ་ལྟར། །རྒྱལ་བ་རྣམས་དང་བྱང་ཆུབ་སེམས་དཔའ་ལ། །རིན་ཆེན་སྣ་བདུན་ཚོགས་བཅས་འབུལ་བར་བགྱི། །བཀྲ་ཤིས་རྫས་བརྒྱད་ཐོགས་ཏེ། ལྷ་ཡི་དབང་པོ་ལྷ་མིན་གཡུལ་རྒྱལ་ནས། །བཀྲ་ཤིས་ལྷ་མོ་བརྒྱད་གྱིས་མཆོད་པ་ལྟར། །རྒྱལ་བ་རྣམས་དང་བྱང་ཆུབ་སེམས་དཔའ་ལ། །བཀྲ་ཤིས་རྫས་བརྒྱད་དག་གིས་མཆོད་པར་བགྱི། །འདོད་ཡོན་ལྔ་ཐོགས་ཏེ། གཟུགས་སྒྲ་དྲི་རོ་རེག་ལྡན་པའི། །མཆོག་ཏུ་གྱུར་བའི་ལོངས་སྤྱོད་རྣམས། །བདག་གི་དད་པས་འབུལ་བར་བགྱི། །ཅི་བདེ་བར་ནི་བཞེས་སུ་གསོལ། །ཨོཾ་བཛྲ་དེ་བྱཱ་ཨནྣ་ས་མཱ་དྷི་སྭཱཧཱ། བིལ་བ་སོགས་ཐོགས་ཏེ། འཇིག་རྟེན་ཁྱིམ་བདག་རྣམས་ནི་དཔལ་བརྟེན་ནས། །བིལ་བ་སྟར་ཁ་བུམ་པ་བཟང་པོ་རས། །མདུན་དུ་བདར་ནས་བཀྲ་ཤིས་བྱེད་པ་ལྟར། །རྒྱལ་བ་སྲས་དང་བཅས་ལ་འབུལ་བར་བགྱི། །ཞེས་རྫས་ཀྱི་མངའ་དབུལ་གྲུབ་བོ། །དེ་ནས་མཆོད་བསྟོད་ཀྱིས་མངའ་དབུལ་ནི། བླ་མཆོད་ལ། ཨོཾ་ཨཱཿཧཱུཾ་པྲོཀྵ་ཎཾ་དང་ཨཉྩ་མཱ་ནཾ་གཉིས་སྔོན་དུ་བཏང་ནས། ཡན་ལག་བརྒྱད་ལྡན་མས་མཆོད། སྙིང་རྗེ་ཆེན་པོས་བསྟོད་པར་བྱ། ཚེ་དཔག་མེད་ལ། དེ་བཞིན་ཆུ་གཉིས་སྔོན་དུ་བཏང་ནས། ཀུན་ཏུ་བཟང་པོ་དང༌། འཆི་མེད་དབང་པོས་མཆོད་ཅིང་བསྟོད་པར་བྱ། དྲག་དམར་ལ། ཆུ་བཞི་སྔོན་དུ་བཏང་ནས། ལྷ་རྫས་མེ་ཏོག་དང༌། སྣང་བ་མཐའ་ཡས་མས་མཆོད་ཅིང་བསྟོད། ལྷན་སྐྱེས་ལ། ཆུ་བཞི་སྔོན་དུ་བཏང་ནས། དཀྱིལ་འཁོར་ཀུན་ཏུ་དང༌། རྒྱལ་བ་ཀུན་གྱི་དང༌། ལྕགས་ཀྱུ་ལྔ་དང༌། ལས་ཀྱི་ཕྱག་རྒྱ་སོགས་ཀྱིས་མཆོད། ཁྱོད་ནི་རྣལ་འབྱོར་མས་བསྟོད་པར་བྱའོ། སྐབས་འདིར་རྒྱས་བའི་སྦྱིན་སྲེག་མཛད་ན། སྦྱིན་སྲེག་ལ་འཇུག་ཚུལ་བདག་བསྐྱེད་རྐྱང་པ་དང་རབ་གནས་དང་འབྲེལ་ཚུལ་གྱི་ཁྱད་པ་ངེས་པར་བྱས་ཏེ། གཞུང་སོ་སོའི་ལས་སྔགས་ཀྱིས་བསངས་ཆུ་གཏོར་བ་ནས་བཟུང༌། མེ་འབར་བའི་རྣམ་པར་གྱུར་བའི་དབུས་སུ་ཞེས་པའི་བར་གཞུང་བཞིན་གནང༌། དེ་ནས་ལས་གཞུང་སོ་སོའི་མངོན་རྟོགས་ནས་བཟུང་སྤྱན་འདྲེན་གྱི་བར་བྱ་བ་སྟེ། བླ་མཆོད་ལ། སྟོང་པ་ཉིད་ཨེ་ཡིག་གི་རང་བཞིན་སོགས་ནས་སྟེང་གི་ནམ་མཁར་ཕེཾ། ཞེས་པའི་བར་དང༌། དེ་ནས་འགྲོ་མགོན་ཐུགས་རྗེ་མའི་ས་མ་ཡ་སྟྭཾ་ནས་སྤྱན་འདྲེན་བྱ། བླ་མས་མེ་ཏོག་གི་ཚོམ་བུ་བླངས་ཏེ། ཨོཾ་བཛྲ་གུ་རུ་ཌཱ་ཀི་ནི་སིདྡྷི་ཧཱུཾ། ཞེས་ལན་དྲུག་བརྗོད་དེ་མེ་ཏོག་ཕུལ་ནས་སིལ་སྙན་བྱ། འདི་ལ་ཕྱིར་འབྲང་བསྐྲད་པ་མི་དགོས། དེ་ནས་ཕྱག་རྒྱ་བཅས། བཛྲ་ཨངྐུ་ཤ་ཛཿསོགས་ནས། རྡོ་རྗེ་སེམས་དཔའ་དཀར་པོས་དབུ་བརྒྱན་པར་གྱུར། ཞེས་པའི་མཚམས་སུ་བྱོན་སྐྱེམས་ཕུལ། མགོན་པོ་འདི་ནི་སོགས་ནས་རྡོ་རྗེ་ཅན་ཞབས་པད་ལ་འདུད། ཅེས་པའི་བར་བརྗོད། མཆོད་བསྟོད་མངའ་དབུལ་བཞིན་ལས། མཆོད་པ་ཐབ་ཏུ་ཕུལ་བའི་ཁྱད་པར་ཙམ་དང༌། དབང་པོ་ཚིམ་ཞིང་ནས་བདུད་རྩི་ཕུལ། དེ་ནས་དམ་སྒྲག་ནས་བཟུང་སྦྱིན་སྲེག་མཐར་དབྱུང་བྱ། ཚེ་དཔག་མེད་ལ། ཟླ་གམ་སྨུག་ནག་དཀྱིལ་འཁོར་དུ་སོགས་ནས། མངོན་པར་རོལ་པས་གཤེགས་སུ་གསོལ། །ཞེས་པའི་བར་མདུན་བསྐྱེད་བཞིན་བྱས་ཏེ་རོལ་མོ་བཅད། བླ་མས་མེ་ཏོག་གི་ཚོམ་བུ་ཐོགས་ཏེ། ཨོཾ་ཧྲཱིཿཧཱུཾ་སྭ་ཨོཾ་ཨཿསོགས་ལན་ཉེར་གསུམ་གྱིས་མེ་ཏོག་ཕུལ་ཏེ་སིལ་སྙན་བྱ། ཕྱིར་འབྲང་བསྐྲད་མི་དགོས། དེ་ནས་རོལ་མོ་དང་བླ་མས་ཕྱག་རྒྱ་བཅས། ཛཿཧཱུཾ་བཾ་ཧོཿགཉིས་མེད་གྱུར་ནས། རང་རིགས་རྣམས་ཀྱི་བདག་པོར་བཞུགས། །ཞེས་པའི་མཚམས་སུ་བྱོན་སྐྱེམས་ཕུལ། མཆོད་བསྟོད་མངའ་དབུལ་བཞིན་ལས། མཆོད་པ་ཐབ་ཏུ་ཕུལ་བའི་ཁྱད་པར་ཙམ་དང༌། བདུད་རྩི་ལྔ་དང་ནས་བདུད་རྩི་ཕུལ། སླར་དམ་བསྒྲག་ནས་བཟུང་སྦྱིན་སྲེག་དཀྱུས་ལྟར་བྱ། དྲག་དམར་ལ། རིག་འཛིན་ཆེན་པོ་པདྨ་དྲག་པོ་རྩལ་སོགས་ནས། དངོས་གྲུབ་རྣམ་གཉིས་སྩོལ་ཕྱིར་གཤེགས་སུ་གསོལ། ཞེས་པའི་མཚམས་སུ་བླ་མས་མེ་ཏོག་གི་ཚོམ་བུ་ཐོགས་ཏེ། ཞེས་གསོལ་བ་བཏབ་པས། རྟེན་གྱི་རིགས་འཛིན་ཆེན་པོ་སྐུ་གསུང་ཐུགས་ཀྱི་རྣམ་འགྱུར་བསམ་གྱི་མི་ཁྱབ་པ་སྟེང་ནས་ཆར་བབས་པ་ལྟ་བུ་སོགས་ནས། ཤིག་ཤིག་བྱོན་ནས་ཐབ་ཀྱི་དམ་ཚིག་པ་ལྷར་གསལ་བ་དང༌། སྔགས་སུ་གསལ་བ་དང༌། ཕྱག་རྒྱ་གསལ་བ་ལ་རིམ་རིམ་ཐིམ་པར་གྱུར། ཞེས་འཛབ་སྔགས་ལན་བདུན་གྱིས་མེ་ཏོག་ཕུལ། དེ་ནས་དབང་སྒྲུབ་ཀྱི་ལྷར་དམིགས་ཏེ། ཀྱེ། དུས་གསུམ་སངས་རྒྱས་སོགས་ནས། འདི་ལ་དབང་བསྐུར་བྱིན་གྱིས་བརླབ་ཏུ་གསོལ། ཞེས་པའི་མཐར། དབང་སྒྲུབ་ཀྱི་ལྷ་ཚོགས་སྙོམས་པར་ཞུགས་པས་བདེ་བ་རྒྱས་ཏེ་སྦྱོར་མཚམས་ནས་བྱང་ཆུབ་ཀྱིས་སེམས་དཀར་དམར་འདྲེས་པ་དཔག་ཏུ་མེད་པ་བབས་འདིའི་སྤྱི་བོར་བྱི་མ་ལ་སོགས་ནས་ཆ་ལུགས་ཅན་དུ་གྱུར། ཞེས་པའི་མཚམས་སུ་བྱོན་སྐྱེམས་ཕུལ། མཆོད་བསྟོད་མངའ་དབུལ་བཞིན་ལས། མཆོད་པ་ཐབ་ཏུ་ཕུལ་བའི་ཁྱད་པར་ཙམ་དང༌། མྱོས་བྱེད་དཔའ་བོའི་ནས་སྨན་རཀ་གཏོར་གསུམ་ཕུལ། དེ་ནས་དམ་བསྒྲག་ནས་བཟུང་སྦྱིན་སྲེག་གཞུང་ལྟར་མཐར་དབྱུང་བྱ། ལྷན་སྐྱེས་ལ། སྣ་ཚོགས་པདྨ་དང་ཉི་མའི་དཀྱིལ་འཁོར་གྱི་གདན་ལ་བཅོམ་ལྡན་འདས་དཔལ་འཁོར་ལོ་སྡོམ་པ་སོགས་ནས། ཡན་ལག་ཐམས་ཅད་ལ་ཕཊ་ཕཊ། ཕེཾ་ཕེཾ་ཕེཾ་སོགས་སྤྱན་འདྲེན་པའི་སྔགས་དང་བཅས་སིལ་སྙན་བྱ། དེ་ནས་བླ་མས་མེ་ཏོག་གི་ཚོམ་བུ་ཐོགས་ཏེ། ཨོཾ་ཧྲཱིཿཧ་ཧ་ཧཱུཾ་ཧཱུཾ་ཕཊ། ཅེས་ཡིག་འབྲུའི་གྲངས་མཚུངས་ཀྱིས་མེ་ཏོག་ཕུལ་ཏེ་སིལ་སྙན་བྱ། ཕྱིར་འབྲང་བསྐྲད་མི་དགོས། དེ་ནས་ཕྱག་རྒྱ་བཅས། ཛཿཡེ་ཤེས་པ་རྣམས་སོགས་ནས་ཡུམ་ལ་རྣམ་པར་སྣང་མཛད་ཀྱིས་དབུ་བརྒྱན་པར་གྱུར། ཞེས་པའི་མཚམས་སུ་བྱོན་སྐྱེམས་ཕུལ། མཆོད་བསྟོད་མངའ་དབུལ་བཞིན་ལས། མཆོད་པ་ཐབ་ཏུ་ཕུལ་བའི་ཁྱད་པར་ཙམ་དང༌། ལྕགས་ཀྱུ་ལྔ་དང་ནས་བདུད་རྩི་ཕུལ། དེ་ནས་དམ་བསྒྲག་ནས་བཟུང་སྦྱིན་སྲེག་དཀྱུས་ལྟར་མཐར་དབྱུང་བྱའོ། །དེ་ནས་འོ་ཐུག་སྐོལ་ན་མེ་དེའི་ཐོག་ཏུ་རྐང་གསུམ་གྱི་ཁར། འོ་ཐུག་རྫ་མ་ཚོན་ཅན་དུ་བླུགས་ཏེ་ཁ་གཅོད་རྒྱབ་བསྐྱལ། སྐེ་ལ་མེ་ཏོག་གི་ཕྲེང་བ་བཏགས་པའི་སྣ་བླ་མའི་ཕྱག་ཏུ་ཕུལ། གཡང་སྐྱོང་གི་སྔགས་ཀྱིས་བསྐོལ་བ་སྟེ། ཨོཾ་ཤྲཱི་ཧེ་རུ་པདྨི་ཧེ་བིདྱ་རཱ་ཛ་ཡ་ཧཱུཾ་ཕཊ། ཅེས་བརྒྱ་རྩ་བཟླས་པའི་མཐར་སྟོང་འགྱུར་ནས་མེ་ཏོག་བསྡུ། འོ་ཐུག་གི་རྫ་མ་བླ་མའི་སྐུ་མདུན་ཕུལ། རྟེན་མེ་ལོང་དུ་ཤར་བ་བྱས་པ་ལ་ཐུར་མའམ་གཟར་བུས་པད་སྡེར་དུ་བླུགས་ཏེ་ཕུལ། འབུལ་སྔགས་ནི། ཨོཾ་དེ་བྱཱ་ཨནྣ་ས་མ་དྷི་དྷྱ་ན་པྲིཎ་ཡེ་སྭཱཧཱ། ཞེས་ལན་གསུམ་མམ་ལྔ་བདུན་གང་རུང་གིས་ཕུལ་ཏེ་གསོལ་བར་བསམ། མཐར་ཨོཾ་ཧཱུཾ་ཏྲཾ་ཧྲཱིཿཨཿཞེས་དམ་ཚིག་བསྒྲགས་པས་གཉིས་མེད་དུ་ཡལ་གྱིས་བཏང༌། ལྷག་མ་སྣོད་དུ་བླུགས་ཏེ་ཚོགས་པ་དང་ཡོན་བདག་ལ་བཀྱེ་བའི་སླད་དུ། ལས་རྡོར་གྱིས་གྲལ་མཇུག་ནས་འོ་ཐུག་གི་སྣོད་གཟུང་སྟེ། བདེ་གཤེགས་ལྷག་མ་འདི་དག་ནི། །གསོལ་ཞིང་སྡིག་པ་འབྱུང་བར་འགྱུར། །ཞེས་བརྗོད། དེ་ནས་ཚོགས་པས། ཞལ་ཟས་རོ་བརྒྱ་ལྡན་པས་སོགས་བརྗོད་དེ་བཞེས། མཐར་བསོད་ནམས་འདི་ཡིས་སོགས་བརྗོད་དེ་སྦྱིན་སྲེག་གྲོལ། སླར་རང་གཞུང་གི་ཚོགས་དང་གཏོར་མ་ཕུལ་གྲུབ་ནས་རྟེན་བསྒྱུར་བྱ་བ་ནི། བླ་མཆོད་ལ། མདུན་གྱི་རྟེན་བླ་མ་རིགས་དྲུག་པའི་དཀྱིལ་འཁོར་དུ་གསལ་བ་འོད་དུ་ཞུ་བ་ལས་རྟེན་རང་རང་དང་ཁང་བཟང་གི་རྣམ་པར་གྱུར། ཞེས་དང༌། ཚེ་དཔག་མེད་ལ། མདུན་གྱི་རྟེན་བཅོམ་ལྡན་འདས་མགོན་པོ་ཚེ་དཔག་ཏུ་མེད་པའི་དཀྱིལ་འཁོར་དུ་གསལ་བ་སོགས་དང༌། དྲག་དམར་ལ། མདུན་གྱི་རྟེན་བླ་མ་རིག་འཛིན་ཆེན་པོ་པདྨ་དྲག་པོ་རྩལ་གྱི་སྐུར་གསལ་བ་སོགས་དང༌། ལྷན་སྐྱེས་ལ། མདུན་གྱི་རྟེན་དཔལ་འཁོར་ལོ་སྡོམ་པ་ལྷན་ཅིག་སྐྱེས་པའི་སྐུར་གསལ་བ་འོད་དུ་ཞུ་བ་ལས་རྟེན་རང་རང་དང་ཁང་བཟང་གི་རྣམ་པར་གྱུར། ཞེས་བརྗོད་དོ། །དེ་ནས་ཚོགས་པ་ལ་འབྲུ་བཀྱེ། བླ་མ་རྗེ་བཙུན་པ་དང་དཀོན་མཆོག་རིན་ཆེན་ཐམས་ཅད་དང༌། ཡི་དམ་མཁའ་འགྲོ་ཆོས་སྐྱོང་བའི་སྲུང་མ་ཐམས་ཅད་ཀྱི་བཀའ་བདེན་པ་དང༌། བདེན་པ་ཆེན་པོའི་བྱིན་གྱི་རླབས་ཀྱིས། བདག་རྡོ་རྗེ་འཛིན་པས་རབ་ཏུ་གནས་པར་བྱས་པའི་རྟེན་འདི་རྣམས་འགྲོ་བ་སེམས་ཅན་ཐམས་ཅད་ཀྱི་ཕྱག་གི་གནས་མཆོད་པའི་རྟེན་དུ་གྱུར་ནས་སྤྲུལ་པ་སྐུའི་མཛད་པ་མངོན་དུ་མཛད་པར་གྱུར་ཅིག ཅེས་ལན་གསུམ་ཀ་སྐུ་གསུང་ཐུགས་ཞེས་བསྒྱུར། འགྲོ་བའི་དོན་ལ་འཁོར་བ་ཇི་སྲིད་དུ་གནས་པར་སངས་རྒྱས་ཐམས་ཅད་ཀྱིས་བྱིན་གྱིས་བརླབ་པར་གྱུར། དེ་ནས་ཡོན་སློབ་གཉིས་ཀས་རྟེན་གྱི་གདན་ཁྲི་ནས་མེ་ཏོག་གི་ཕྲེང་བ་བཏགས་པ་གཟུང་སྟེ། ཇི་སྲིད་མེ་དང་ཆུ་དང་ནི། །རླུང་གི་བསྐལ་པས་འཇིག་པར་དུ། །སྦྱིན་བདག་བསོད་ནམས་སྤེལ་བ་དང༌། །སེམས་ཅན་ཀུན་གྱི་དོན་གྱི་ཕྱིར། །ཇི་ལྟར་རྫོགས་པའི་སངས་རྒྱས་རྣམས། །དགའ་ལྡན་གནས་སུ་རབ་བཞུགས་ནས། །ལྷ་མོ་སྒྱུ་འཕྲུལ་ལྷུམས་ཞུགས་ལྟར། །དེ་ལྟར་འདིར་ནི་བཞུགས་སུ་གསོལ། །བདག་སོགས་སེམས་ཅན་དོན་དུ་ནི། །བྱང་ཆུབ་སེམས་ནི་ཡོངས་འཕེལ་ཕྱིར། །མེ་ཏོག་ལ་སོགས་འདི་བཞེས་ཏེ། །མགོན་པོ་འདི་ནི་རྟག་བཞུགས་མཛོད། །ཨོཾ་ཨཱཿབིགྣན་ཏ་སོགས་འཁྱིལ་སྔགས་ལན་གསུམ་གྱིས་སྐུ་གཟུགས་ཀྱི་འོག་བར་སྟེང་གི་ཆར་རྡོ་རྗེ་གསོར་ཞིང་རྒྱ་གྲམ་དུ་བཀོད་པས་བརྟན་པར་བྱ། བསྟོད་པ་ནི། མི་བསྐྱོད་རྡོ་རྗེ་ཡེ་ཤེས་ཆེ། །རྡོ་རྗེ་དབྱིངས་ནི་མཁས་པ་ཆེ། །རྡོ་རྗེ་གསུམ་མཆོག་དཀྱིལ་འཁོར་གསུམ། །རྡོ་རྗེ་དབྱིངས་ཁྱོད་ཕྱག་འཚལ་ལོ། །རྣམ་པར་སྣང་མཛད་དག་པ་ཆེ། །རྡོ་རྗེ་ཞི་བ་དགའ་བ་ཆེ། །རང་བཞིན་འོད་གསལ་མཆོག་གི་མཆོག །སྟོན་མཛད་རྡོ་རྗེ་ཁྱོད་ཕྱག་འཚལ། །རིན་ཆེན་རྒྱལ་པ་ཤིན་ཏུ་ཟབ། །རྡོ་རྗེ་ནམ་མཁའ་དྲི་མ་མེད། །རང་བཞིན་དག་པ་གོས་པ་མེད། །རྡོ་རྗེ་སྐུ་ཁྱོད་ཕྱག་འཚལ་ལོ། །རྡོ་རྗེ་བདུད་རྩི་རྒྱལ་པོ་ཆེ། །མི་རྟོག་ནམ་མཁའི་རྡོ་རྗེ་འཛིན། །ས་དང་ཕ་རོལ་ཕྱིན་པ་བརྙེས། །རྡོ་རྗེའི་གསུང་ཁྱོད་ཕྱག་འཚལ་ལོ། །དོན་ཡོད་རྡོ་རྗེ་རྫོགས་སངས་རྒྱས། །བསམ་པ་ཐམས་ཅད་ཡོངས་རྫོགས་ཅན། །དག་པའི་ངོ་བོ་ཉིད་ལས་བྱུང༌། །རྡོ་རྗེ་སེམས་དཔའ་ཁྱོད་ཕྱག་འཚལ། །ཞེས་བསྟོད། དེ་ནས་ཡེ་དྷརྨཱ་ཉེར་གཅིག་སོགས་བཟླས་པས་འབྲུ་ལ་སྔགས་ཏེ་འབྲུ་བཀྱེ། ཨོཾ། བདེ་ལེགས་རྒྱ་མཚོ་སོགས་བཀྲ་ཤིས་ཀྱི་ཚིགས་སུ་བཅད་པ་རྣམས་བརྗོད། ཕུན་སུམ་ཚོགས་པ་དང་སྟོན་མཆོག་དམ་པ་སྤྱི་སྒོས་ཀྱི་བརྗེ་ཚུལ་ཤེས་པར་བྱ། རབ་གནས་ཆགས་པའི་རྟེན་འབྱུང་དུ་འབྲུ་སླར་མི་སྡུད། མཐར་ཨོཾ་སུ་པྲ་ཏིཥྛ་ལན་གསུམ་གྱི་རྗེས་རོལ་མོའི་བྱེ་བྲག་ཐམས་ཅད་འབུད་དཀྲོལ་བྱེད་དེ་བཀྲ་ཤིས་མངའ་གསོལ་བྱ། བླ་མས་མེ་ཏོག་གི་ཆར་ཕབ་སྟེ་དགེ་ལེགས་ཀྱིས་ཁྱབ་པར་བྱའོ། དེ་ནས་ཆོས་སྐྱོང་བསྒོ་བ་ནི། རང་གི་སྙིང་ག་ནས་འཕྲོས་པའི་འོད་ཟེར་གྱི་དཔལ་ཡེ་ཤེས་ཀྱི་མགོན་པོ་ཕྱག་བཞི་པའི་ཐུགས་གསུང་སྐུའི་དཀྱིལ་འཁོར་གྱི་འཁོར་ལོ་མདུན་གྱི་ནམ་མཁར་བཛྲ་ས་མཱ་ཛཿགཏོར་མ་ཨོཾ་ཨཱཿཧཱུཾ་ལན་གསུམ་གྱིས་བྱིན་གྱི་བརླབས། ཨོཾ་མཧཱ་ཀ་ལ་ཤ་ས་ན་སོགས་ལན་གསུམ། ཨོཾ་ཀ་ཀ་ཀ་དྷྱ་ན་སོགས་ལན་གསུམ། ཨ་ཀཱ་རོ་ལན་གསུམ་གྱིས་ཕུལ། འགྲོ་བ་སེམས་ཅན་དོན་སླད་དུ། །བདེ་གཤེགས་རྣམས་ནི་བཞུགས་གྱུར་གྱི། །བདག་དང་གཞན་གྱི་དོན་གྱི་ཕྱིར། །སྤྲུལ་པའི་གཟུགས་བརྙན་བསྲུང་བར་མཛོད། །ཅེས་འདོད་དོན་གསོལ། སྙིང་གའི་ཧཱུཾ་ཡིག་གི་འོད་ཟེར་གྱིས་བྱེ་བྲག་གི་སའི་བདག་པོ་ཨ་ཀརྵ་ཡ་ཛཿབྷུ་མི་པ་ཏི་ས་པ་རི་ཝཱ་རེ་ཨོཾ་ཨ་ཀཱ་རོ་ལན་གསུམ་གྱིས་བསྔོ། འགྲོ་བ་སེམས་ཅན་སོགས་ནས་བསྲུང་བར་མཛོད། ཅེས་བསྒོའོ། །གསང་བདག་བསྒོ་བ་ནི། སྙིང་གའི་ཧཱུཾ་ཡིག་གི་འོད་ཟེར་གྱིས་ལྕང་ལོ་ཅན་ནས་གསང་བའི་བདག་པོ་ཕྱག་ན་རྡོ་རྗེ་འཁོར་དང་བཅས་པ་སྐད་ཅིག་གིས་བཛྲ་ས་མཱ་ཛཿས་སྤྱན་དྲངས། ཨོཾ་བཛྲ་ཨརྒྷཾ་པྲ་ཏིཙྪ་སྭཱཧཱ། དེ་བཞིན་པུཥྤེ་ནས་ཤཔྟའི་བར་གྱིས་མཆོད་དེ་སིལ་སྙན་བྱ། བདེ་བར་གཤེགས་པའི་སྤྲུལ་པའི་སྐུ་བསྲུང་བར་ཞལ་གྱིས་བཞེས་པས་ཇི་སྲིད་བཅོམ་ལྡན་འདས་བཞུགས་ཀྱི་བར་དུ་བསྲུང་བར་མཛད་དུ་གསོལ། ཞེས་བརྗོད། དེ་ནས་ཡོན་བདག་བསྒོ་བ་ལ། ཆོས་བཤད་སོགས་བྱ་བར་སྤྲོ་ན་བདེ་མཆོག་རབ་གནས་རྒྱས་པའི་སྐབས་ལས་བླངས་ཏེ་བཤད་པར་བྱ། ཡོན་བདག་ལྷར་བསྐྱེད་ཀྱི་ཆོ་ག་ནི། བླ་མཆོད་ལ། ལས་ཆུས་བསངས། སྭ་བྷ་ཝས་ཡོན་བདག་སྦྱངས། སྟོང་པའི་ངང་ལས། ཡོན་གྱི་བདག་པོ་ཉིད་བླ་མ་རྡོ་རྗེ་འཆང་རིགས་ཐམས་ཅད་ཀྱི་བདག་པོ་སོགས་ནས། དབུས་ན་བཞུགས་པར་གྱུར། དེའི་སྤྱི་བོར་ཨོཾ་ནས་སྟེང་གི་ནམ་མཁར་ཕེཾ། ཛཿཧཱུཾ་བཾ་ཧོཿདམ་ཚིག་པ་དང་གཉིས་སུ་མེད་པར་གྱུར། ཞེས་བརྗོད། ཚེ་དཔག་མེད་ལ། བསངས་སྦྱངས་སྔོན་དུ་བཏང་ནས། སྟོང་པའི་ངང་ལས། པདྨའི་སྡོང་པོ་འདབ་མ་འབུམ་ལྡན་པ་སོགས་ནས། བདེ་བ་ཅན་ནས་ཡེ་ཤེས་པ་ཁ་བ་བུ་ཡུག་འཚུབ་པ་ལྟ་བུར་བྱོན་ནས་ཡོན་གྱི་བདག་པོ་ལ་ཐིམ་པར་གྱུར། ཞེས་བརྗོད། དྲག་དམར་ལ། བསངས་སྦྱངས་སྔོན་དུ་བཏང་ནས། སྟོང་པའི་ངང་ལས། ཡོན་གྱི་བདག་པོ་ཉིད་བླ་མ་རིག་འཛིན་ཆེན་པོ་པདྨ་དྲག་པོ་རྩལ་ཞལ་གཅིག་ཕྱག་གཉིས་པ་སྟོད་ཁྲོ་བོ་སྨད་ཕུར་བའི་དབྱིབས་ཅན། དཔྲལ་བར་གཤིན་རྗེ་གཤེད། མགྲིན་པར་རྟ་མགྲིན། སྙིང་གར་ཕྱག་རྡོར། གསང་གནས་སུ་ཡཀྵ་མེ་དཔལ། ལྟེ་བར་རྡོ་རྗེ་ཕག་མོ། ཐོད་ཀྱི་མགོ་བོ་རྣམས་སུ་དབང་ལྷ་རིགས་ལྔས་མཚན་པ། སྤྱི་བོ་ལ་སོགས་པའི་དབང་པོ་རྣམས་སུ་ཁྲོ་བོ་བཅུ་དང་བཅས་པ་གསལ་བར་གྱུར། དེའི་གནས་སོ་སོའི་ལྷ་ལས་འོད་ཟེར་འཕྲོས། ཟངས་མདོག་དཔལ་གྱི་རི་བོ་ནས་སློབ་དཔོན་ཆེན་པོ་སྐུ་ཞི་ཁྲོ་སངས་རྒྱས་ཐམས་ཅད་དུ་སྣང་བ་སྟེང་ནས་ཆར་བབ་སོགས་ནས། ཤིག་ཤིག་བྱོན་ནས་ཡོན་གྱི་བདག་པོའི་ལུས་ལྷར་གསལ་བ་ལ་ཐིམ་པར་གྱུར། ཞེས་བརྗོད། ལྷན་སྐྱེས་ལ། བསངས་སྦྱངས་སྔོན་དུ་བཏང་ནས། སྟོང་པའི་ངང་ལས། ཡོན་གྱི་བདག་པོ་ཉིད་བཅོམ་ལྡན་འདས་དཔལ་འཁོར་ལོ་སྡོམ་པ་ལྷན་ཅིག་སྐྱེས་པ་སོགས་ནས། ཡན་ལག་ཐམས་ཅད་ལ་ཕཊ་ཕཊ། སྙིང་གའི་འོད་ཟེར་གྱི་ལྕགས་ཀྱུས་བསྒོམས་པ་ཇི་ལྟ་བའི་ཡེ་ཤེས་སྟེང་གི་ནམ་མཁར་ཕེཾ། ཛཿཧཱུཾ་བཾ་ཧོཿདམ་ཚིག་པ་དང་གཉིས་སུ་མེད་པར་གྱུར། ཞེས་བརྗོད། །དེ་ནས་བཀྲ་ཤིས་རྫས་བརྒྱད་བླ་མའི་སྐུ་མདུན་ཕུལ། ལས་ཆུས་བསངས། སྭ་བྷ་ཝས་བཀྲ་ཤིས་པའི་རྫས་རྣམས་སྦྱངས། སྟོང་པའི་ངང་ལས། ཨོཾ་ལས་བྱུང་བའི་བཀྲ་ཤིས་པའི་རྫས་རྣམས་མི་མཐུན་པའི་ཕྱོགས་ཐམས་ཅད་སེལ་ཞིང༌། བདེ་ལེགས་ཕུན་སུམ་ཚོགས་པར་བྱེད་པའི་ནུས་མཐུ་ཅན་གྱི་གྲུབ་པའི་རྫས་སུ་གྱུར། ཞེས་བརྗོད། དེ་ནས་བླ་མས་རྫས་རྣམས་རིམ་པར་ཐོགས་ཏེ། སྔོན་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པ་ལ། གཟུགས་ཀྱི་ལྷ་མོ་འོད་ཆགས་མས་མེ་ལོང་ཕྱག་ཏུ་ཕུལ་བས་བཀྲ་ཤིས་པའི་རྫས་སུ་བྱིན་གྱིས་བརླབས་པ་ལྟར། དེང་འདིར་བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་རབ་ཏུ་གནས་པར་བྱེད་པ་འདི་ཉིད་བཀྲ་ཤིས་ཤིང་བྱིན་ཆེ་བས། འཁོར་བ་ཇི་སྲིད་དུ་འགྲོ་བའི་དོན་ཁྱད་པར་ཅན་འབྱུང་བ་དང༌། ལྷག་པར་ཡོན་གྱི་བདག་པོ་འདི་ཞེས་བགྱི་བས་གཙོས་པའི་བདག་ཅག་ཡོན་མཆོད་འཁོར་དང་བཅས་པ་རྣམས་མི་མཐུན་པའི་ཕྱོགས་མཐའ་དག་ཞི་ཞིང༌། སྲིད་ཞིའི་ལེགས་ཚོགས་མ་སྨད་པའི་ཡུན་དུ་འཚོ་ཞིང་གཞེས་པའི་སླད་དུ་མེ་ལོང་གི་རྫས་ཕུལ་བ་ལ་བརྟེན་ནས། ཞེས་པའི་མཚམས་སུ་ཐམས་ཅད་ནས་མཐུན་འགྱུ་ར་གྱི་ཚུལ་དུ། བཀྲ་ཤིས་པར་གྱུར་ཅིག ཅེས་བརྗོད་དེ་མེ་ཏོག་འཐོར། མེ་ལོང་ཡེ་ཤེས་སོགས་སོ། །དེས་དང་པོ་རྟེན་དང་དེ་ནས་ཡོན་བདག་གཏད། དེས་ཀྱང་སྨོན་པས་མཚམས་སྦྱར་ཏེ་བུམ་མདུན་ནས་རིམ་པར་འཇོག དེ་བཞིན་གཟུགས་ཀྱི་ལྷ་མོའི་ཚབ་ཏུ། གཉིས་འཐུང་གི་དབང་པོ་ས་སྲུང་གི་བུས་འགིའུ་ཝངསོགས་དང༌། འགིའུ་ཝང་དུག་གསུམ་སོགས་སོ། །ཁྱིམ་བདག་བཟང་སྐྱོང་གིས་ཞེ་སོགས་དང༌། ཞོ་ནི་ཀུན་གྱི་སོགས་སོ། བྲམ་ཟེ་ཀུན་དྷ་ལིས་རྩ་དཱུརྦ་སོགས་དང༌། དཱུརྦས་ཚེ་ནི་སོགས་སོ། །ནགས་ཚལ་གྱི་ལྷ་མོས་ཤིང་ཏོག་བིལ་བ་སོགས་དང༌། བིལ་བ་རྒྱུ་རྐྱེན་སོགས་སོ། སྐབས་གསུམ་བདག་པོ་མཆོད་སྦྱིན་བརྒྱ་པས་དུང་དཀར་པོ་གཡས་སུ་འཁྱིལ་བ་སོགས་དང༌། དུང་ནི་ཆོས་ཀྱི་སོགས་སོ། ནོར་འཛིན་གྱི་བདག་པོ་བརྟན་མས་ལི་ཁྲི་སོགས་དང༌། ལི་ཁྲི་དམར་པོ་སོགས་སོ། །མཐུ་སྟོབས་ཀྱི་བདག་པོ་ཕྱག་ན་རྡོ་རྗེས་གྲུབ་པའི་རྫས་ཡུངས་ཀར་སོགས་དང༌། ཡུངས་ཀར་རྡོ་རྗེ་སོགས་སོ། །དེ་ནས་རྒྱལ་སྲིད་སྣ་བདུན་གཏད་པར་སྤྲོ་ནའང་ཆོ་ག་རྒྱས་པ་ལས་བླང་བར་བྱའོ། །སླར་གཞུང་སོ་སོའི་ལྷག་གཏོར་ནས་བཟུང་རྗེས་ཆོ་ག་བསྡུ་རིམ་དང༌། བསྔོ་སྨོན་བཀྲ་ཤིས་བཅས་པས་མཐའ་བརྒྱན་པར་བྱའོ། །དེས་རབ་གནས་འབྲིང་པོ་ཡན་ལག་བཞི་པ་སྟ་གོན་དང་བཅས་པའི་ཆོ་ག་ཇི་བཞིན་པར་བཤད་ཟིན་ཏོ།། །།ཞེས་རབ་གནས་ཀྱི་ཆོ་ག་འབྲིང་པོ་ཆོག་ཁྲིགས་སུ་བསྡེབས་པ་འདིའང༌། སྒྲུབ་སྡེའི་སློབ་དཔོན་ཆེན་པོ་ཀུན་གཟིགས་ལེགས་པའི་མཚན་ཅན་གྱི་ཞལ་སྔ་ནས། འདི་ལྟར་གྱིས་ཤིག་ཅེས་པའི་བཀའ་ལུང་བཞིན་ཤཱཀྱའི་བཙུན་པ་དགེ་འདུན་རིན་ཆེན་པས་བྲིས་པ་དགེ་ལེགས་སུ་གྱུར་ཅིག། །།